Telefon terbakar, apa cerita?

Baru-baru ini Menteri Besar Perak, Datuk Saarani Mohamad dengan kerjasama Yayasan YTL telah memberikan telefon pintar secara percuma kepada pelajar-pelajar yang memerlukan. Sebanyak 20,000 unit telefon jenama Yes telah diedarkan kepada pelajar di negeri Perak.

Tujuan utama pemberian telefon pintar ini adalah untuk memudahkan pelajar mengikuti sesi Pengajaran dan Pembelajaran di Rumah (PdPR). Suatu usaha kerajaan negeri yang boleh ‘dipuji.’

Seperti yang kita tahu, ramai pelajar terutama dalam kalangan B40 kini tercicir pelajarannya akibat tiada peranti yang cukup untuk mengikuti PdPR. Selain itu, pelajar yang berada di luar bandar juga mengalami kesusahan mengikuti PdPR kerana capaian Internet yang lemah.

Walaupun ramai pihak yang mengecam tindakan kerajaan negeri Perak kerana memberikan telefon yang berkualiti rendah kepada rakyat, namun tidak dapat dinafikan terdapat keluarga atau penerima yang berterima kasih atas pemberian ini.

Dek kerana kesesakan hidup, wang yang ada tidak mencukupi untuk membeli alat peranti untuk PdPR. Pemberian ini sememangnya yang diharapkan oleh rakyat ketika ini, lebih baik ada daripada tiada.

Ibarat lirik lagu Gerimis Mengundang oleh kumpulan Slam, “Ku sangkakan panas berpanjangan, rupanya gerimis mengundang.” Tidak sampai sebulan pemberian telefon pintar ini, sudah kedengaran berita yang kurang enak, terdapat kes telefon yang diberikan ini meletup dan terbakar dengan secara tiba-tiba.

Peristiwa ini amat mengecewakan bukan sahaja kepada mangsa, tetapi seluruh masyarakat. Ramai pihak yang mempersoalkan kualiti telefon yang diberikan ini. Kejadian ini sudah tentu akan menjejaskan sesi PdPR mangsa dan turut memberi kesan kepada keselamatan mangsa sekeluarga.

Kejadian ini telah memberi imej yang buruk kepada telefon jenama Yes dan juga kepada pihak kerajaan yang memberi. Pihak yang memberi haruslah mengkaji dan menyiasat terlebih dahulu kondisi sebenar telefon ini sama ada ia berupaya digunakan ketika sesi PdPR yang panjang sehari-hari, bukan sekadar beri dan terus selesai masalah.

Aduhai, janganlah rakyat diperbodohkan sebegini. Sudahlah susah pada musim pandemik ini, pemimpin pula seperti tiada fungsi untuk meringankan beban rakyat. Lalu di mana lagi tempat untuk rakyat mengadu dan bergantung harap?

Walaupun telefon tersebut telah diganti oleh pihak pembekal, sikap pemimpin yang sambil lewa sekadar melepaskan batuk di tangga adalah menyedihkan, sekali gus mendatangkan kemarahan kepada rakyat. Tidak pelik jika ramai yang menggunakan tanda pagar kerajaan gagal sekarang ini.

Ada wakil rakyat yang sedaya upaya mencari sumber kewangan yang cukup untuk berikan alat peranti terbaik kepada para pelajar yang memerlukan untuk PdPR di kawasannya.

Selain itu, ada juga wakil rakyat yang berusaha meluaskan capaian Internet di kawasannya bagi memudahkan pelajar belajar dalam talian dan mereka yang bekerja di rumah.

Usaha yang bersungguh-sungguh sebegini memang wajar dipuji dan dicontohi oleh wakil rakyat-wakil rakyat yang lain, sama ada pihak kerajaan, pembangkang atau bebas.

“Kalau masa kita tengah susah ni, orang bagi ikan sardin, ikan sardinlah kita makan. Tak ada kita (minta) nak makan ayam pula,” kata YB Menteri Besar Perak apabila dipersoalkan tentang kualiti telefon bimbit yang diagihkan.

Lebih menyedihkan lagi, apabila beliau ditanya berkenaan isu telefon terbakar ini, jawapan yang diberikan amat sadis.

“Daripada 100,000 unit yang telah diedarkan seluruh Malaysia, hanya satu yang terbakar, takkan itu nak dijadikan punca untuk kerajaan negeri buat siasatan?”

Sikap cetek pemikiran ini wajar dipersoalkan. Kita tidak perlu tunggu sebahagian atau semua 100,000 unit terbakar baru siasatan perlu dibuat.

Jika siasatan dibuat, punca kebakaran dapat diketahui lalu boleh diuar-uarkan kepada penerima telefon yang lain langkah pencegahan yang betul. Bukankah mencegah itu lebih baik daripada merawat?

Seorang pemimpin harus sentiasa mementingkan soal pendidikan dan keselamatan rakyatnya. Tambahan lagi, jika punca sesuatu kemalangan itu adalah berpunca daripada pemimpin itu sendiri.

Apa yang boleh dilakukan oleh pemimpin

Pemimpin harus bersedia mencari solusi yang bernas untuk menyelesaikan masalah rakyat. Pada musim pandemik ini, kita sedia maklum ramai rakyat yang terkesan. Adalah amat penting untuk para pemimpin ini bersidang dan berbincang solusi terbaik untuk membantu meringankan beban rakyat.

Parlimen juga harus berfungsi dengan segera supaya pemimpin daripada kedua-dua belah pihak boleh mengemukakan usul, sekali gus usul tersebut boleh dibahas oleh ahli-ahli parlimen. Barulah idea atau cadangan yang dikeluarkan itu mampu dianalisis dari semua aspek.

Cadangan-cadangan yang dikemukan oleh pihak kerajaan pada hari ini dilihat tidak menyeluruh. Salah satu faktornya adalah tiada sesi perbahasan ketika usul dikeluarkan, maka kesannya sudah tentu terpalit kepada rakyat.

Rakyatlah yang hilang pekerjaan, rakyatlah yang dijangkiti Covid-19, rakyat jugalah yang menghadapi masalah PdPR. Sebahagian pemimpin kerajaan pula hanya ‘mampu’ makan mi segera sahaja sebagai tanda ‘prihatin.’

Ditambah pula dengan isu kelembapan agihan komputer riba percuma untuk PdPR, hal ini membuatkan rakyat tertanya-tanya akan kualiti telefon pintar yang diberikan dalam menjalankan PdPR dan mempersoalkan sikap acuh tak acuh kerajaan dalam menyelesaikannya.

Nur Zahanim Muhammad Zahir
Pegawai Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Bukan kalah tapi masih belum menang

Setelah sebulan Ramadan kita sebagai umat Islam lalui, melaksanakan ibadah puasa dan melakukan ibadah lainnya dengan penuh kesyukuran lagi berhati-hati. Maka, 1 Syawal kita raikan dengan kegembiraan kerana telah berjaya menyempurnakan tuntutan sebagai seorang Muslim.

Boleh jadi, ini hanya penulisan yang biasa bagi sesetengahnya. Namun, besarlah harapan saya agar ia dapat direnung dengan sesungguhnya agar kita tidak terus lalai lagi alpa dengan ‘sesuatu’ yang telah pergi dan meninggalkan kita.

“Jadilah kamu hamba Allah yang Rabbani dan bukan menjadi hamba Ramadan.”

Masih terngiang inti khutbah Aidilfitri di Surau Al Ansar Coral Height di sebelah rumah. Ya, walaupun tidak dapat berjemaah solat sunat Aidilfitri di surau itu, saya sekeluarga dapat juga melaksanakannya di rumah.

Hari Raya Aidilfitri disambut dengan sesungguhnya, namun jangan melampaui batasan yang ditetapkan-Nya.

Sebenarnya momentum kesungguhan ibadat pada bulan Ramadan itu hendaklah dilangsungkan dan diterjemahkan terus pada bulan yang lain agar semangat kesungguhan mengabdikan diri kepada Allah sentiasa berterusan.

Seharusnya kita bersama mengawal diri, keluarga dan persekitaran daripada sebarang perkara yang menimbulkan kemurkaan Allah Subhanahuwataala yang seterusnya mengundang musibah dan bala bencana.

Cerita tentang kita masih belum menang!

Sedarkah semua, hakikatnya kita masih belum menang jika perkara-perkara baik sepanjang 30 hari yang lalu, tidak dapat kita teruskan hari ini hingga ternoktahnya usia yang dipinjamkan Allah ini.

Selalunya kita hanya dengar tanda pagar (#) kita belum menang itu sejak awal-awal Covid-19 melanda negara. Sewajarnya, kita sematkan selalu dalam setiap gerak dan tingkah agar sentiasa berhati-hati bermula hari ini dan hari-hari seterusnya supaya kita sentiasa berwaspada daripada melakukan sesuatu yang tidak sewajarnya sebagai umat Islam lakukan.

Bayangkanlah, selama 30 hari kita mampu mengawal diri daripada segala yang ditegah Allah Subhanahuwataala, tibanya bulan lain yang belum pun sampai sehari, ‘peel’ itu sudah berubah. Nauzubillah.

Yang sering kedengaran, alasan bulan Ramadan terbelenggunya syaitan dan kerana terlepas syaitan selepas Ramadan itulah dengan beraninya segelintir umat Islam tanpa rasa bersalah melakukan sesuatu yang ditegah dalam agama.

Ingatan untuk diri sendiri utamanya, bersamalah kita usaha agar tetap terus menjadi hamba-Nya yang lebih baik dan bertahan serta berterusan melakukan kebaikan yang telah kita perjuangkan sepanjang bulan suci Ramadan itu.

Marilah sama kita muhasabah, adakah kita telah benar-benar menang dalam ‘ujian’ yang baru saja kita jalani ini?

Bagaimana kesabaran yang tinggi sepanjang Ramadan lalu mampu kita bawa hingga ke bulan-bulan yang lain? Jangan kita biarkan segalanya hilang bersama berlalunya bulan Ramadan itu. Seringlah muhasabah diri dan berpesan-pesan kepada kebenaran dan berpesan kepada kesabaran.

Kawal dan peliharalah jari-jemari, mulut dan hati kita daripada melakukan perkara yang tidak disukai Allah dan Rasul-Nya serta berusaha tidak menyakiti manusia dengan bahasa-bahasa yang kesat lagi kotor. Teruslah mempamerkan akhlak dan adab yang baik agar kita sentiasa disenangi semua.

Teruskan munajat kita untuk Malaysia dan dunia

Tidak terkecuali, berusahalah sama-sama membendung wabak yang melanda ini dengan mengikuti SOP yang telah disediakan pihak Kementerian Kesihatan.

Teruskan doa-doa kita agar Allah Subhanahuwataala segera mengangkat virus penyakit ini di Malaysia dan dunia, serta kita lebih taat beribadah dan semakin dekat dengan-Nya.

Doakan juga tanpa henti, agar Allah hadirkan di negara ini pemimpin yang memimpin sebagaimana kehendak Allah dan Rasul-Nya. Yang pasti, jangan sekali melupakan saudara-saudara kita di PALESTIN dan di negara-negara lain yang diuji dengan peperangan dan musibah.

“Ya Allah, hancurkanlah mereka yang zalim dan musuh-musuh agama-Mu. Jauhilah kami daripada kejahatan jin dan manusia. Pimpinlah kami menuju reda dan syurga-Mu. Amin Ya Rabbal Alamin.”

Teruslah menjadi hamba-Nya yang taat dalam kebaikan dan ketaatan.

Ayuh, bersama kita pelihara kemenangan itu. Dan kita usahakan untuk menang memerangi pandemik ini dengan munajat yang bersungguh-sungguh kepada Allah Subhanahuwataala.

Teruskan berbuat kebaikan dan menyebarkannya sehingga ternoktahnya usia.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Thailand, Harry Porter dan The Hunger Games

Hampir seluruh dunia mengetahui, menentang sistem monarki di Thailand adalah langkah yang membunuh diri kerana sejak lahir lagi, orang Thailand diajarkan untuk menghormati dan mencintai monarki dan diajarkan takut membicarakan apa sahaja kuasa diraja.

Thailand adalah salah satu daripada beberapa negara yang mengguna pakai undang-undang lese majeste. Perkataan Latin tersebut membawa maksud, barang siapa yang didapati cuba atau telah pun mengeluarkan perkataan yang menghina terhadap institusi diraja, kaum kerabat dan para pemimpin-pemimpin negara, maka mereka akan didakwa di bawah peruntukan undang-undang lese majeste.

Antara negara-negara Eropah yang mengamalkan undang-undang lese majeste ini adalah seperti Itali, Switzerland dan Poland. Manakala di Timur Tengah pula ia diamalkan di negara seperti Kuwait, Jordan dan Arab Saudi.

Walaupun undang-undang lese majeste dilaksanakan di Thailand memperuntukkan hukuman penjara antara tiga hingga 15 tahun jika disabitkan kesalahan, sejak kebelakangan ini, suara protes pro-demokrasi kian bergema di seluruh Thailand dan aktivis pelajar, Panusaya Sithijirawattanakul seperti ribuan lagi yang lain sanggup menempah risiko melanggar undang-undang tersebut.

“Saya tahu hidup saya tidak akan pernah sama lagi,” ujarnya sebagaimana yang dilaporkan BBC News.

Panusaya ‘Rung’ Sithijirawattanakul, seorang aktivis politik, aktivis pro-demokrasi dan juga pemimpin universiti di mana beliau menjadi jurucakap bagi Student Union of Thailand mengakui terbit rasa takut dalam dirinya tatkala mengambil langkah yang amat berisiko tinggi mengkritik sistem monarki di Thailand.

Ogos lalu, beliau dengan gugup naik ke pentas di Bangkok dan menyuarakan tentangan terbuka terhadap sistem monarki.

Di hadapan himpunan ribuan mahasiswa bertemakan filem Harry Porter itu, beliau meneriakkan 10 perkara penting tuntutan manifesto yang menyeru reformasi terhadap sistem monarki, lalu riuh disambut peserta himpunan sambil mengangkat tabik tiga jari.

Simbol tabik tiga jari digunakan dalam filem The Hunger Games yang mengisahkan perjuangan kumpulan pemberontak menentang rejim diktator.

Antara kandungan manifesto tersebut adalah menuntut supaya monarki bertanggungjawab kepada institusi-institusi yang dipilih rakyat, mengurangkan bebanan perbelanjaan kerajaan dan agar monarki tidak lagi campur tangan dalam urusan politik di Thailand.

Mereka juga menyarankan agar larangan raja untuk menyatakan pandangan politiknya dan perlindungan untuk menghalangnya daripada menyokong rampasan kuasa pada masa akan datang.

Mahasiswa itu juga meminta pengunduran Perdana Menteri Prayut Chan-o-cha, perlembagaan baru digubal semula, pilihan raya yang lebih telus, bebas dan adil, serta menghentikan serangan terhadap parti pembangkang.

Untuk lebih memahami apa yang sedang berlaku di Thailand ini, ia berkait rapat dengan rampasan kuasa atau kudeta yang dilakukan oleh Perdana Menteri Thailand ketika ini iaitu Prayut Chan-o-cha pada tahun 2014 yang membawa kepada terbentuknya kerajaan junta hingga sekarang.

Sejak tahun 1932, negara itu telah menyaksikan 12 siri rampasan kuasa. Pada dua siri terakhir iaitu pada tahun 2006 dan 2014, pihak tentera yang merampas kuasa membuat keputusan mengekalkan pengaruh kebal dan keistimewaan pihak istana.

Seterusnya pilihan raya Thailand tahun 2019 yang dimenangi kerajaan konservatif pimpinan Prayut turut dikritik hebat kerana disifatkan sebagai tidak adil kerana ia dilaksanakan mengikut perlembagaan tentera sekali gus dilihat sebagai menyebelahi Prayut.

Ini diburukkan lagi apabila kerajaan Prayut telah membubarkan parti lawan yang dilihat sering mencabar kepimpinan Prayut Chan-o-cha iaitu Future Forward Party pada Februari 2020 yang lalu hingga mencetuskan rusuhan.

Pembubaran parti dan pengharaman anggotanya daripada terbabit politik termasuk pemimpinnya, Thanathorn Juangroongruangkit menimbulkan kemarahan umum yang semakin kritikal terhadap kerajaan yang dikuasai bekas jeneral tersebut.

Ketika wabak COVID-19 sampai ke negara itu pada Mac 2020, siri rusuhan tersebut disejukkan sedikit bagi mengekang penularan virus tersebut, namun ia kembali marak sejak bulan Julai yang mana para mahasiswa terus memberikan tekanan kepada kerajaan dan menyentuh kekebalan institusi diraja Thailand.

Selain itu, sejak awal 2020 rakyat Thailand juga dilihat menzahirkan rasa tidak puas hati mereka kepada raja sekarang iaitu Raja Maha Vajiralongkorn yang terkenal dengan jolokan ‘Don Juan’ dan terpalit dengan pelbagai kontroversi sebelum diangkat menjadi raja Thailand.

Rakyat juga tidak senang apabila pihak tentera memberikan raja itu kawalan penuh kepada Crown Property Bureau yang menguruskan aset monarki Thailand yang mencecah bilion dolar.

Apa yang lebih menjengkelkan lagi apabila raja mereka tiada di Thailand untuk menenangkan keadaan tatkala pandemik COVID-19 melanda dan memilih untuk berada di Jerman bersama para gundiknya.

Raja Maha Vajiralongkorn pada awalnya mengeluarkan kenyataan supaya para demonstran tidak dikenakan hukuman yang keras mengikut undang-undang lese majeste.

Namun, kerajaan Payut dengan keras memperingatkan mereka agar tidak menghina sistem monarki. Pihak berkuasa juga belum menunjukkan sebarang tanda-tanda  bersedia untuk memenuhi sebarang tuntutan para penunjuk perasaan.

Sebagai tindak balas protes yang kian berlarutan, kerajaan Thailand telah menahan puluhan aktivis dan jurucakap pro-demokrasi serta mengisytiharkan darurat bermula 15 Oktober yang lalu dan mengharamkan sebarang bentuk perhimpunan membabitkan lebih daripada empat orang.

Selain itu, rakyatnya dilarang sama sekali menyebarkan penerbitan berita atau mesej  dalam talian yang mampu menggugat keselamatan negara.

Walau apa pun, tunjuk perasaan masih diteruskan sehingga Jumaat lalu dan polis terpaksa menggunakan meriam air bagi menyuraikan para pelajar yang berazam mahu tuntutan mereka itu dilaksanakan.

Berikutan tunjuk perasaan itu yang didakwa oleh kerajaan Thailand boleh mengancam keselamatan negara, Raja Maha Vajiralongkorn bertitah baru-baru ini bahawa negara ini memerlukan orang yang menyintai negara dan menyayangi monarki.

Kalau pada akhir cerita The Hunger Games para pemberontak akhirnya berjaya menakluk Capitol dan Harry Porter pula berjaya menundukkan He-Who-Must-Not-Be-Named dengan Expelliarmusnya, apakah pengakhiran kemelut politik di negara Gajah Putih ini?

Segalanya belum dapat kita jangkakan. Namun apa yang pasti, banyak pengajaran yang dunia dan kita boleh ambil daripada kemelut tersebut dan molek kita renungkan maksud tersirat daripada peribahasa Melayu lama yang berbunyi, “Raja adil raja disembah, raja zalim raja disanggah”.

Justeru raja, pemimpin dan rakyat masing-masing berperanan memakmurkan negara mengikut neraca keadilan, kebajikan dan kebersamaan.

Moga Malaysia akan terus dikurniakan pemimpin yang adil, amanah, berwibawa dan berintegriti yang mampu memandu Malaysia menjadi Negara Rahmah ke arah kemakmuran, perpaduan dan kesejahteraan.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Bersama-sama membina Malaysia baharu – Presiden IKRAM

“Lantaran itu, kita ikut serta memanfaatkan peluang-peluang yang terbuka untuk melakukan pembaikan perjalanan negara dan memperbaiki situasi kehidupan rakyat,” kata beliau dalam ucaptamanya sempena Perhimpunan Ahli Teras (PAT) IKRAM 2018 pada Sabtu lalu.

Tambahnya, ahli-ahli IKRAM juga perlu memastikan kewujudan kerajaan baru dengan imej pengurusan terbaik, yang pada akhirnya bertujuan membina negara Malaysia baharu yang lebih baik.

“Dalam tempoh-tempoh berikutnya, kita berazam dan beriltizam untuk sama-sama berusaha dan berjuang bagi membangunkan negara Malaysia ini sebagai sebuah negara rahmah mithali,” jelasnya kepada kira-kira 1,200 orang Ahli Teras yang hadir.

Tambahnya, bagi membangunkan negara, IKRAM perlu melalui proses rejuvenasi supaya terus berkembang maju, diperkuat dan dikembangkan keupayaan dan kemahiran dalam pembangunan ahli-ahlinya secara seimbang.

“Kita perlu mempersiapkan mereka dengan pelbagai pendedahan dan latihan yang akan memperkayakan keupayaan serta kemahiran yang akan memungkinkan mereka bergiat aktif membangunkan seluruh lapisan rakyat.”

Jelasnya, ahli-ahli IKRAM perlu dipersiapkan untuk menyumbang tenaga, idea dan pelbagai khidmat serta mampu menyediakan negara dengan sistem-sistem alternatif yang patuh syariah dan solusi-solusi yang dapat menyelesaikan permasalahan yang dihadapi masyarakat.

Dr Parid menyampaikan ucaptama yang bertajuk “Meneruskan Hala Tuju IKRAM: Peluang dan Cabaran” dalam perhimpunan yang menghimpunkan Ahli-ahli Teras IKRAM dari seluruh negara.

Dalam perhimpunan itu, seramai 41 orang Ahli Dewan Perwakilan Nasional (DPN) telah terpilih bagi sesi 2018-2022 di mana proses pemilihan telah diadakan secara ‘e-voting’ melalui komputer riba dan telefon pintar.


PRN Johor: Daftar pemilih mula dijual

SERI KEMBANGAN – Suruhanjaya Pilihan Raya (SPR) mengumumkan bahawa Daftar Pemilih Pilihan Raya (DPPR) bagi Pilihan Raya Negeri (PRN) Johor mula dijual pada Isnin.

“SPR memaklumkan jualan itu akan dibuat melalui lbu Pejabat SPR di Putrajaya atau di Pejabat Pilihan Raya Negeri Johor,” sebagaimana kenyataan SPR pada Selasa.

Badan itu turut menegaskan bahawa pelaksanaan pendaftaran pemilih secara automatik bagi warganegara Malaysia yang telah mencapai umur 18 tahun dan ke atas adalah berdasarkan maklumat warganegara yang diterima daripada Jabatan Pendaftaran Negara.

“SPR menasihatkan kepada semua bakal pengundi PRN Johor untuk membuat semakan maklumat pusat mengundi, saluran mengundi dan nombor bilangan mereka di pautan atau aplikasi mudah alih MySPR Semak atau menelefon ke talian 03-88927018.”

Terdahulu, SPR turut mewartakan Daftar Pemilih Tambahan Bulan Disember Tahun 2021 (DPT BLN12/2021) pada 14 Januari 2022 dan Daftar Pemilih Induk 2021 (DPI 2021) pada 17 Januari lalu.

“Bermula dari tarikh pewartaan tersebut, DPT BLN12/2021 dan DPI 2021 terbuka untuk disemak melalui beberapa kaedah semakan yang disediakan sepertimana dimaklumkan oleh SPR melalui kenyataan media bertarikh 14 Januari 2022,” ujarnya.

Tambahnya lagi, antara kaedah semakan yang disediakan secara dalam talian adalah portal rasmi SPR, aplikasi dalam talian atau mudah alih MySPR Semak, portal rasmi Pejabat-Pejabat Pilihan Raya Negeri dan semakan boleh dibuat mulai 21 Februari 2022.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


PRU15: Siapa Calon Perlu Diundi Rakyat?

Desas-desus mengatakan bahawa YAB Dato’ Sri Ismail Sabri akan mengumumkan pembubaran parlimen di kaca televisyen dan corong radio akhirnya menjadi kenyataan.

Ia diumumkan pada tanggal 10 Oktober 2022 pukul 3.00 petang dan telah menjadi detik sejarah buat seluruh rakyat Malaysia di setiap peringkat.

Pembubaran parlimen kali ini telah mendapat pelbagai reaksi negatif kerana ia berlaku dalam suasana negara yang gawat dengan isu pemimpin yang korup, isu ekonomi dan isu banjir.

Pelbagai respons netizen dan penganalisis politik juga memberi komentar perihal sebab musabab pembubaran parlimen, DUN mana yang akan turut terbubar dan kesan pembubaran terhadap pergolakan politik, ekonomi dan sosial.

Tidak dinafikan, ia merupakan sebuah kejutan buat rakyat Malaysia khasnya dalam menghadapi pelbagai krisis bagi tahun 2022 ini.

Apa jua yang berlaku dalam tempoh masa sekarang ini, semuanya pasti tertumpu kepada penetapan tarikh penamaan calon, undi awal dan undi sebenar oleh Suruhanjaya Pilihan Raya Malaysia (SPR) pada 20 Oktober 2022 kelak.

Isu utama yang diharapkan oleh rakyat Malaysia ialah penentuan tarikh penting ini akan memberikan kemudahan kepada semua pengundi khasnya bagi mereka yang bekerja di luar kawasan tempat mereka membuang undi.

Antara fakta yang menarik untuk dikongsi menjelang PRU15 kali ini menampilkan tiga kategori baharu yang akan menjadi penyumbang utama kepada kenaikan jumlah pengundi.

Kategori tersebut terdiri daripada kategori 18 hingga 20 tahun iaitu kelompok Undi18, kategori 21-25 tahun iaitu pengundi baharu yang tidak berkesempatan mengundi pada PRU14 yang terdahulu, dan seterusnya kategori 26-30 tahun iaitu pengundi baharu yang tidak pernah mendaftar sebelum ini dan didaftarkan secara automatik.

Secara asasnya, setiap kelompok yang disenaraikan ini mempunyai potensi dalam mengubah corak kepimpinan Malaysia pada masa hadapan.

Perlunya pelbagai inisiatif bagi memastikan mereka menjalankan tanggungjawab sebagai negarawan turun dan keluar mengundi. Tidak kira mereka berada di dalam negara atau jauh di pelbagai pelusuk dunia, gesaan dan aksi untuk membuang undi harus dilaksanakan.

Tambahan lagi, jumlah peratusan keluar mengundi yang dicatatkan pada PRU14 adalah 82.32 peratus daripada 14.9 juta orang pengundi berdaftar.

Dijangka pada PRU15 ini, seramai 21.1 juta pengundi akan membuang undi. Kenaikan angka seumpama ini diharap selari dengan peratusan keluar mengundi. Tinggi harapan kita untuk pastikan Malaysia mendapat peratusan keluar mengundi yang tinggi pada PRU15 kali ini!

Masa hadapan negara bergantung kepada siapa pemimpin yang kita pilih pada hari ini. Sekecil-kecil usaha untuk keluar mengundi boleh memberikan impak yang besar kepada rakyat dan negara.

Memilih pemimpin yang korup dan tidak bermaruah tentunya akan menambahkan kerosakan dan keburukan kepada negara.

Pemimpin yang tidak berwibawa dan rosak akhlaknya akan melahirkan budaya politik yang mundur, membantutkan pembangunan negara, melesukan pelaksanaan dasar serta polisi negara serta membebankan rakyat.

Hal seumpama ini sangat mustahak untuk dibahaskan agar kita dapat mendidik seramai mungkin masyarakat untuk celik dalam memilih pemimpin yang mereka mahukan.

Pasca pengumuman YAB Dato’ Sri Ismail Sabri perihal pembubaran parlimen tempoh hari, berapa ramai daripada kalangan kita menilai semula setiap janji-janji yang dilontarkan oleh calon yang menang di kawasan DUN dan Parlimen yang kita undi?

Berapa ramai daripada kalangan kita menilai semula setiap manifesto yang dilaungkan oleh parti-parti politik semasa kempen pilihan raya, kemudiannya mereka berjaya membentuk kerajaan?

Dalam tempoh lebih empat tahun sejak tahun 2018, berapa banyak sumbangan dan khidmat lokaliti yang kita dapat lihat terhadap wakil rakyat yang dipilih di kawasan tersebut?

Mungkin ada sebahagian wakil rakyat, apabila banjir atau musim pilihan raya, baru nampak susuk tubuhnya, tetapi pada hari yang lain, mereka tidak pernah muncul.

Justeru itu, kita perlu bersikap  proaktif dalam melakukan sedikit semakan dan penilaian yang boleh dijadikan sebagai indikator keberkesanan calon yang akan kita pilih nanti menjelang PRU15 kelak.

Tiga langkah yang dicadangkan adalah seperti berikut:

Sekarang ini zaman digital dan semuanya boleh diakses dihujung jari sahaja. Kita boleh membuat sedikit penyelidikan ringkas terhadap biodata calon dalam ruangan Google.

Maklumat terperinci juga boleh didapati daripada Facebook, Twitter, LinkedIn dan Instagram calon. Mungkin melalui kaedah ini, ia akan memberikan lebih banyak informasi buat kita yang akan turun mengundi.

Ciri pemimpin yang diidamkan dan dapat membangunkan negara seharusnya berdasarkan nilai integriti dan kewibawaan. Daripada maklumat latar belakang, tentunya kita dapat menilai secara umum jika calon tersebut bebas daripada salah laku, bebas rasuah dan mempunyai kredibiliti.

Selain itu, kita juga boleh menilai mereka dalam aspek kehadiran ke sidang Parlimen atau DUN. Dalam tempoh mereka menjadi wakil rakyat dahulu, berapa kali mereka hadir ke dewan perbahasan tersebut?

Perkara ini tidak boleh dianggap ringan kerana ia merupakan tugas hakiki bagi seorang penggubal dasar buat negara. Jika mereka hadir hanya pada sesi pembukaan sahaja tetapi tidak hadir pada hari yang lain, kita perlu mengeluarkan namanya daripada senarai pilihan calon terbaik.

Jika mereka baru sahaja pertama kali bertanding atau pernah bertanding tetapi kalah, anda boleh mengkaji dengan lebih mendalam mengenai pengalaman akademik dan politiknya melalui bacaan dan dapatan lokaliti setempat.

Ada kemungkinan yang mahu bertanding itu merupakan calon luar dan tidak menahu tentang kawasan yang kita diami ini.

Jadi, kita perlu lebih proaktif dalam menilai setiap latar belakang calon yang mahu kita pilih. Kita boleh menilai melalui parti, tetapi akhirnya peranan individu yang akan menghasilkan impak malah dirasai rakyat tempatan.

Justeru itu, terdapat kewajaran untuk melakukan semakan dan penilaian terhadap calon dengan kadar yang kita rasa sesuai dan tepat.

Jika anda ingat pada awal tahun ini, kita pernah saksikan suatu acara debat antara Anwar Ibrahim vs Najib Razak di Astro AWANI mengenai isu Sapura Energy Bhd (SEB) dan isu melibatkan hala tuju negara.

Bukan itu sahaja, kita pernah saksikan Debat AMK 2022 antara Fahmi Zainol dan Adam Adli sempena dengan pemilihan KEADILAN pada awal tahun ini juga.

Budaya seperti ini mesti diangkat dengan kadar yang maksimum. Berdebat dengan rasional, berfakta dan berpendirian.

Kita mahu pemimpin yang berani mengutarakan pandangan dan menyelesaikan masalah, maka debatlah platform yang utama untuk dijadikan medan penilaian buat diri sendiri dan para pengundi yang hadir menyaksikannya.

Cuba anda bayangkan, setiap masjid atau dewan komuniti di dalam taman perumahan menjadi lokasi tumpuan dalam menghangatkan lagi suasana pilihan raya dengan penganjuran program ramah mesra bersama calon dan diskusi dua hala dengan penduduk tempatan.

Tidak dinafikan, budaya seumpama ini harus disegarkan dalam kalangan rakyat agar mereka lebih terbuka dan rasional dalam membuat pilihan.

Melalui debat, kita boleh memahami cara fikir mereka dalam menyelesaikan masalah yang timbul. Bukan sekadar itu, kriteria yang kita mahu angkat adalah calon yang memiliki daya intelektual dan manusiawi yang tinggi.

Kita perlu angkat mereka yang mengutamakan merit dan bukannya kroni semata-mata, mereka yang ada keazaman kukuh dalam merubah negara ke arah yang lebih baik melalui kepakaran mereka.

Jadilah pengundi negarawan yang bertanggungjawab, ke arah Malaysia yang sejahtera!

Profesor Dr. Hanim Salleh
Naib Presiden
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Tempoh penting putuskan jangkitan

“Kerjasama semua pihak adalah amat diperlukan bagi memastikan rantaian jangkitan COVID-19 dapat diputuskan,” kata Ketua Pengarah Kesihatan, Datuk Dr Noor Hisham Abdullah dalam sidang media perkembangan COVID-19 hari ini.

Justeru, orang ramai dinasihatkan untuk duduk di rumah (‘stay at home’) sambil mengamalkan etika kebersihan diri misalnya kerap membasuh tangan dan jarakkan diri (sosial distancing) antara satu sama lain.

“Sekiranya mempunyai gejala, gunakan penutup hidung dan mulut,” jelasnya.

Beliau menasihatkan orang ramai untuk mengamalkan beberapa perkara sepanjang PKP Fasa 2.

“Makan secara sihat dengan menyediakan menu sihat dan seimbang. Kurangkan pengambilan gula, garam dan lemak, manakala lebihkan pengambilan buah-buahan dan sayur-sayuran.”

Beliau juga menasihatkan agar orang ramai menjalani gaya hidup yang aktif dengan melakukan aktiviti fizikal ataupun senaman ringan.

“Bagi mereka yang merokok, gunakan peluang ini untuk berhenti merokok. Bukan perokok pula boleh ‘speak out’ kepada ahli keluarga yang merokok agar semua bebas daripada bahaya rokok dan asap rokok,” tambah Noor Hisham.

Beliau turut menyarankan supaya masyarakat dapat memupuk minda yang positif diri sendiri dan juga ahli keluarga.

“Amalkan teknik relaksasi yang betul dan tenangkan minda dalam menjalani kehidupan seharian,” ujarnya.

Status terkini hingga jam 12.00 tengah hari pada hari ini menyaksikan pertambahan 140 kes baharu dengan jumlah keseluruhan kes positif COVID-19 sebanyak 2,766 kes.

Sehingga kini, terdapat pertambahan enam (6) kes kematian berkaitan COVID-19 menjadikan jumlah keseluruhan kematian sebanyak 43 kes.


Mungkin Zulhijjah terakhir

Bulan Zulhijjah merupakan antara bulan yang penting dalam kalendar umat Islam selain bulan Ramadan yang mulia.

Padanya terdapat kelebihan pahala berlipat kali ganda yang Allah tawarkan kepada umat akhir zaman. Malangnya, kita lebih mengetahui fadilat bulan Ramadan berbanding fadilat kelebihan yang ada dalam bulan Zulhijjah.

Kelebihan beramal dan tawaran pahala yang berlipat kali ganda dalam bulan Zulhijjah ini sering dilupakan dan tidak ramai yang mengetahuinya. Ini kerana umum lebih mengetahui ganjaran yang ditawarkan ketika bulan Ramadan, 10 hari terakhir dan lailatulqadar.

Ini telah disebutkan melalui firman Allah SWT dan hadis Rasulullah SAW. Daripada Ibnu Abbas RA, Nabi SAW bersabda:

“Tiada hari-hari yang amalan soleh yang paling disukai oleh Allah untuk dilakukan melainkan hari-hari ini iaitu: 10 hari terawal Zulhijjah.” Para sahabat bertanya, “Wahai Rasulullah, Walaupun jihad di jalan Allah tidak dapat menandinginya? “Baginda bersabda, “Walaupun jihad di jalan Allah tidak dapat menandinginya, melainkan seorang lelaki yang keluar berjihad bersama hartanya, kemudian dia langsung tidak kembali.” (Hadis Riwayat Bukhari [969], Abu Daud [2438], Ibn Majah [1727], Tirmidzi [757])

Allah SWT berfirman, yang bermaksud, “Demi waktu Fajr dan malam yang sepuluh.” (Al-Fajr: 1-2)

Jumhur mufassirin berpegang pada pandangan sahih yang mengatakan bahawa maksud 10 malam ialah 10 hari yang terawal pada bulan Zulhijjah.

Mungkin ada daripada kita yang terlepas peluang untuk mengaut peluang beramal semasa bulan Ramadan. Maka, Allah SWT kembali membuka peluang tawaran tersebut pada bulan Zulhijjah ini, malah dengan pahala yang berlipat kali ganda.

Peluang yang datang ini mungkin yang terakhir sebab tiada jaminan untuk kita bertemu kembali tawaran serupa ini pada tahun akan datang. Maka, peluang sudah di depan mata, apa tindakan kita? Tepuk dada, tanya iman.

Bulan yang menjadi penutup kalendar umat Islam ini menyaksikan banyak peristiwa penting untuk umat Islam ingati dan mengambil iktibar daripadanya.

Dalam bulan inilah juga menjadi perhimpunan terbesar umat Islam untuk melaksanakan haji. Tanpa mengira bangsa, warna kulit atau kedudukan, umat Islam berhimpun dengan pakaian yang sama dan dalam acara yang sama untuk mengejar puncak pengabdian kepada Yang Esa.

Dalam masa yang sama, sunnah yang terbesar yang telah dilakukan sejak zaman Nabi Adam AS dan termaktub dalam al-Quran iaitu ibadah korban. Inilah sunnah paling afdal yang sangat dituntut dilakukan pada Hari Raya Aidiladha. Peristiwa penyembelihan agung, Nabi Ibrahim AS ke atas puteranya, Nabi Ismail AS dirakamkan dan menjadi peristiwa penting dalam kalendar umat Islam.

Hadis daripada Ummul Mukminin Aisyah RA, bahawa Nabi SAW bersabda:

“Tidak ada amalan yang dilakukan oleh anak adam pada hari al-Nahr (Raya Aidiladha) yang lebih dicintai oleh Allah selain daripada menumpahkan darah (binatang korban). Sesungguhnya ia akan datang pada hari kiamat dengan tanduknya, bulunya dan kukunya dan sesungguhnya darah tersebut akan sampai kepada reda Allah SWT sebelum ia jatuh ke bumi. Maka, bersihkanlah jiwa kamu (dengan berkorban).” (Hadis Riwayat Tirmidzi [1493])

Akhirnya, kemuncak bulan Zulhijjah ini adalah pada 9 Zulhijjah iaitu Hari Arafah. Inilah hari yang disunnahkan bagi yang tidak mengerjakan haji untuk melakukan puasa. Puasa pada hari ini dapat menggugurkan dosa-dosa selama dua tahun iaitu dosa setahun yang lalu dan setahun yang akan datang.

Daripada Abu Qatadah, Rasulullah SAW bersabda, “Puasa hari Arafah – aku berharap daripada Allah- dapat menghapuskan dosa-dosa setahun sebelumnya dan juga tahun sesudahnya.” (Hadis Riwayat Tirmidzi [680])

Siapa yang dapat memberi jaminan akan dapat hidup lagi pada tahun hadapan?

Inilah peluang terakhir yang Allah SWT berikan kepada umat akhir zaman pada bulan terakhir dalam kalendar Islam untuk merebut peluang diampunkan dosa selama dua tahun.

Boleh jadi Allah memberi kesempatan beramal tahun ini untuk menutup kekurangan masa lalu sehingga sempurna saat kita kembali bertemu Allah SWT.

Marilah kita sama-sama merebut peluang yang masih berbaki dalam 10 awal Zulhijjah ini untuk melakukan amal ibadah dan kebaikan dengan sebanyak-banyaknya.

Mudah-mudahan dengan amal-amal kita tersebut, Allah SWT meredai dan mengampuni dosa-dosa kita, insya-Allah.

Khyrul Hycal Hadi
Aktivis IKRAM Muda Sabah
Institut Penyelidikan Produk Halal, UPM

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pergantungan Prof Aziz Bari: Kenyataan Media IKRAM

2. IKRAM berpendirian bahawa kebebasan memberi pandangan adalah hak setiap rakyat Malaysia, khususnya bagi seorang ahli akademik, yang dijamin oleh Perlembagaan.

3. IKRAM percaya bahawa sebagai seorang ahli akademik, Prof Abdul Aziz berhak menyatakan pandangannya dalam bidang kepakaran beliau demi kepentingan masyarakat dan agama.

4. IKRAM turut bersimpati di atas segala celaan dan tomahan yang dilontarkan ke atas peribadi Prof Abdul Aziz, dan sepatutnya mana-mana pihak yang tidak bersetuju dengan pandangan beliau membalas dengan hujah secara profesional.

5. IKRAM mengajak seluruh masyarakat, terutamanya para pemimpin, untuk mengambil iktibar daripada peristiwa Amirul Mukminin Khalifah Umar al-Khattab ditegur oleh seorang wanita yang bercanggah dengan hasrat Khalifah untuk menetapkan kadar mahar bagi wanita yang hendak dikahwini, dan teguran ini telah diterima oleh Khalifah dengan sikap berlapang dada.

6. IKRAM menyokong kebebasan akademik yang termaktub dalam artikel-artikel 26 dan 27 dokumen UNESCO yang bertajuk Recommedations Concerning the Status of Higher Education Teaching Personnel yang menegaskan bahawa para ahli akademik mempunyai hak untuk menyumbang kepada perubahan sosial melalui kebebasan menyatakan pendapat mereka terhadap dasar-dasar negara dan dasar-dasar yang memberi kesan kepada pendidikan tinggi dan mereka tidak seharusnya dikenakan apa-apa hukuman semata-mata kerana menggunakan hak tersebut.

7. IKRAM berharap pihak polis dan majikan Prof Abdul Aziz akan bertindak secara telus serta memberikan keadilan yang sewajarnya kepada beliau.

Dr Mohd Parid Sheikh AhmadPresidenPertubuhan IKRAM Malaysia (IKRAM)


Aq Shamsuddin, penakluk sebenar Konstantinople

Tentunya tajuk ini mungkin kelihatan agak pelik kerana penaklukan Konstantinople sebagaimana yang kita ketahui, dikaitkan dengan Sultan Uthmaniyyah, Muhammad Ibnu Murad II, yang dijuluki  dengan gelaran al-Fatih.

Namun, ini bukanlah membahaskan sesuatu yang salah mengenainya, kerana ulama Syeikh Aq Shamsuddin adalah penakluk sebenar di sebalik kejayaan kota bersejarah ini.

Ya, beliau adalah penakluk kejayaan memandangkan peranannya yang sangat penting dalam menggerakkan bangsa Turki di belakang usaha ini dan pengawasannya terhadap pendidikan Sultan Muhammad al-Fatih dari usia muda, dan asuhannya mengenai keinginan yang membuak-buak agar penaklukan Konstantinople berada di tangannya.

Namanya Muhammad Shamsuddin Ibn Hamzah dan dikenali sebagai Aq Shamsuddin. Menurut sejarawan Muhammad Harb, Syeikh Aq Shamsuddin berhubung keturunannya dengan khalifah pertama Abu Bakar al-Siddiq radiallahuanhu, dilahirkan di Damsyik pada tahun 792 Hijrah/ 1389 Masihi.

Beliau menghafal al-Quran pada usia tujuh tahun dan belajar di Amasya, kemudiannya di Aleppo seterusnya di Ankara.

Permulaan hubungannya dengan Muhammad bin Murad, ketika Sultan iaitu bapanya Murad II, meminta Syeikh Haji Bayram untuk mencalonkan seorang sarjana untuk menjadi pendidik dan guru bagi puteranya Muhammad, sesuai dengan kebiasaan para sultan Empayar Uthmaniyyah.

Syeikh Aq Shamsuddin mengajar Muhammad beberapa ilmu dan pengetahuan, serta mengajarkannya Al-Quran, Sunnah Nabi, fiqh dan ilmu-ilmu Islam lainnya.

Beliau turut mengajarkannya bahasa-bahasa yang terkenal yang dituturkan oleh orang Islam iaitu Arab, Farsi, dan Turki, termasuklah ilmu strategi, matematik, astronomi, sejarah dan perang.

Muhammad adalah seorang anak muda ketika ayahnya menugaskannya untuk menguruskan amanah dengan tujuan untuk melatihnya pengurusan dan juga sistem pemerintahan.

Dan kerana usianya yang masih muda, sultan mendekatkannya dengan sekumpulan cendekiawan dan pendidik, terutama Syeikh Aq Shamsuddin bagi meningkatkan pemikiran Muhammad serta kekuatan persepsi dan genius.

Sepanjang masa, Syeikh Aq Shamsuddin menanamkan dalam diri Muhammad impian besar bagi umat Islam iaitu penaklukan Konstantinople dan beliau menceritakan di telinganya mengenai sebuah hadis kenabian yang merangkumi ramalan pembukaan kota ini oleh tentera Islam.

Syeikh Aq Shamsuddin juga meyakinkan Muhammad bahawa beliau adalah pemuda yang memenuhi impian umat Islam sehinggalah putera sultan itu bertambah usia dan impian ini semakin kuat dalam dirinya.

Usaha Syeikh Aq Shamsuddin dalam merealisasikan perancangan ini memuncak dalam pengambilalihan kekuasaan oleh muridnya Muhammad bin Murad setelah kematian ayahnya, yang mengarahkan mobilisasi massa kepada pembukaan Konstantinople dan penaklukannya pada tahun 1453 Masihi, ketika beliau berusia 21 tahun.

Pada bulan Mac 1453 Masihi, Sultan Muhammad al-Fatih menggerakkan tenteranya ke Konstantinople setelah menyelesaikan persiapannya. Dan di barisan hadapan tentera adalah sekumpulan cendekiawan, termasuk Aq Shamsuddin yang berdoa dan terus berdoa kepada Allah SWT untuk kemenangan bagi meningkatkan semangat tentera untuk membuka kota itu.

Semasa kepungan yang dilakukan di Konstantinople lebih 50 hari, empat kapal menembusi pertahanan tentera Uthmaniyyah dan masuk dari Teluk, yang dikirim oleh Paus untuk menyokong Byzantine, yang menaikkan semangat pasukan pengawal di Konstantinople sambil memberi kesan negatif di pihak Uthmaniyyah.

Amir Husayn Onisi menyebutkan dalam bukunya ‘Kelebihan Syeikh Aq Shamsuddin’ bahawa para putera serta sarjana Uthmaniyyah bertemu dengan Sultan dan sebagai hasilnya, baginda berkata:

“Anda mendorong beberapa orang tentera ke kepungan ini, mengikuti kata-kata salah seorang syeikh (yang bermaksud Aq Shamsuddin) dan para perajurit binasa dan banyak peralatan rosak, kemudian masalah ini meningkat dari negara-negara Franks berada di dalam istana, dan tidak ada harapan lagi untuk penaklukan ini.”

Ketika Sultan mengirimkan kepada Syeikh Aq Shamsuddin, yang terakhir membalasnya dengan sebuah pesanan yang memberi kesan yang kuat pada jiwa Sultan dan tenteranya, sehingga Majlis Peperangan memutuskan untuk meneruskan penaklukan.

Jadi Sultan memasuki khemah Aq Shamsuddin sehingga baginda mencium tangannya, dan meminta beliau untuk mengajarkan kepadanya doa agar mendapat kejayaan daripada Allah SWT, sebelum keluar memberikan arahan untuk menyerang Konstantinople.

Sultan ingin Syeikh Aq Shamsuddin berada di sebelahnya semasa pertempuran, jadi baginda menghantar salah seorang anak buahnya ke khemah Syeikh, dan pengawal menghalangnya berdasarkan perintah Syeikh Aq Shamsuddin sendiri. Oleh itu, baginda Sultan marah dan pergi sendiri ke khemah dan pengawal menghalangnya.

Dan ini adalah petunjuk yang jelas tentang kehebatan Aq Shamsuddin dengan Sultan, sehingga baginda  tidak menyerang pengawal Syeikh yang enggan memberinya masuk bertemu lelaki itu.

Sultan membelah khemah dengan kerisnya di satu sisi, sehingga baginda memasuki bertemu Aq Shamsuddin dan mendapati beliau sedang sujud kepada Allah SWT dengan sujud yang panjang, serbannya digulung di tanah dan rambutnya yang putih terkulai.

Setelah itu, beliau bangun daripada sujudnya dengan air mata yang berlinang sambil berdoa kepada Yang Maha Esa untuk kemenangan, hingga Sultan meninggalkannya untuk meneruskan perjalanan.

Tetapi Syeikh Aq Shamsuddin tidak membiarkan muridnya menjadi mangsa euforia kemenangan, jadi beliau memberikan nasihat kepadanya tentang peraturan toleransi Islam dalam perang, dan hak-hak negara terbuka sebagaimana ditentukan oleh syariat Islam.

Di sini, Imam Syaukani mencatatkan dalam bukunya ‘Bulan Purnama dengan Kemakmuran Yang Satu Setelah Abad Ketujuh’ ungkapan yang diucapkan oleh Sultan Muhammad al-Fatih setelah meraih kemenangan:

“Bukan kegembiraanku untuk membuka istana, tetapi kegembiraanku di hadapan orang seperti itu pada zamanku (yang bermaksud Aq Shamsuddin).”

Sultan memimpin ceramah di samping Menterinya Mahmoud Pasha mengenai kewibawaan Syeikh Aq Shamsuddin dengan mengatakan:

“Penghormatan saya terhadap Syeikh Aq Shamsuddin adalah penghormatan yang bukan pilihan. Ketika bersamanya, saya merasa sangat kagum.”

Manakala, setelah Sultan mengubah Gereja Hagia Sophia menjadi masjid, Syeikh Aq Shamsuddin diberi penghormatan dengan menyampaikan khutbah pertama.

Selain itu, Sultan turut mengadakan jamuan untuk para tenteranya pada kesempatan penaklukan selama tiga hari, sementara baginda secara peribadi mempersilakan Syeikh Aq Shamsuddin memberi ucapan kepada para perajurit, mengingatkan mereka akan berkat ini dan meggalakkan untuk berbuat baik kepada rakyat Konstantinople.

Dan lelaki itu berkata dalam khutbahnya: “Wahai para perajurit Islam, ketahuilah dan ingatlah kepada Nabi SAW dan kita meminta Allah SWT Yang Maha Kuasa untuk memberi kejayaan dan mengampuni kita.”

“Jangan sia-siakan apa yang telah kamu hilang daripada wang rampasan itu dan jangan membazir serta belanjakanlah untuk kebenaran juga kebaikan bagi penduduk kota ini, dan dengarkanlah kewibawaan dan taatilah dirinya dan cintailah dia.”

Kemudian beliau berpaling kepada Al-Fatih dan berkata kepadanya: “Oh, sultanku, tuan telah menjadi tempat keluarga Uthman, jadi selalu berusaha kerana Allah SWT.”

Seterusnya, Syeikh Aq Shamsuddin dipandu ke kubur sahabat Nabi SAW, Abu Ayyub al-Ansari RA yang mati syahid di sekitar tembok Konstantinople dalam percubaan pertama umat Islam untuk membukanya, dan itu adalah hari yang tidak dapat dilupakan dalam sejarah penaklukan Konstantinople.

Syeikh Aq Shamsuddin bukan hanya seorang sarjana syariah atau seorang pendakwah yang menggembirakan para tentera dan menjelaskan peraturan yang sah juga yang terlarang, tetapi beliau adalah seorang negarawan yang mengetahui dimensi politik yang benar.

Buku-buku sejarah mengisahkan bahawa sultan ingin pengasingan (beruzlah) di istana untuk beliau beribadah. Namun, Syeikh Aq Shamsuddin menolak dan Sultan pun marah. Baginda membantah Syeikh dengan membawa orang-orang yang lebih rendah kepadanya, dan Syeikh menolak untuk memasuki istana Sultan bersamanya.

Syeikh itu menjawab dengan jawaban yang mencerminkan pemikiran luasnnya:

“Jika tuan memasuki pengasingan (beruzlah), tuan merasa senang dengannya, kesultanan jatuh dari matamu dan urusannya (urusan pemerintahan) terganggu.”

Setelah penaklukan itu, Syeikh Aq Shamsuddin ingin tidak jatuh ke dalam perangkap kebanggaan dan kesombongan, jadi beliau memberinya pelajaran lagi di kampung halamannya setelah kemenangan, kerana Sultan memberikannya wang dan beliau menolaknya. Ketika Muhammad meninggalkan khemah, syeikh itu langsung tidak berdiri untuknya.

Ini mempengaruhi jiwa Sultan, hingga baginda mengadu kepada beberapa anak buahnya tindakan Aq Shamsuddin, jadi mereka berkata kepadanya:

“Mungkin beliau melihat dirimu dengan rasa syukur dan bangga kerana penaklukan ini, kerana tidak mungkin dilakukan oleh sultan-sultan besar lain. Jadi beliau ingin menangkis kebanggaanmu.”

Walaupun mendalami ilmu-ilmu syariah, Syeikh Aq Shamsuddin juga adalah seorang saintis dalam bidang perubatan, farmakologi, psikiatri dan tumbuh-tumbuhan, mengambil ubat-ubatan dari mereka dan merawatnya.

Penyakit berjangkit yang disebabkan oleh ribuan kematian menarik minat Aq Shamsuddin, dan beliau menulis sebuah buku tentangnya yang berjudul ‘The Matter of Life’, yang mana beliau mengatakan bahawa jangkitan itu sangat kecil dan halus sehingga tidak mungkin melihatnya dengan mata kasar, tetapi ini terjadi.

Oleh itu, Aq Shamsuddin dianggap manusia yang pertama menentukan bakteria pada masa mikroskop belum dicipta, dan inilah yang muncul dan dibuktikan ahli kimia dan ahli biologi Perancis, Louis Buster selepas empat abad kemudian.

Aq Shamsuddin juga tertarik dengan penyakit barah, dan menulis dalamnya dua buku, ‘Bahan Hidup’ dan ‘Buku Perubatan,’ dan beliau telah menulis beberapa buku dalam bahasa Arab termasuk ‘Menyelesaikan Masalah’, ‘Meringkaskan Al-Matin’, ‘Artikel Awliya’ dan lain-lain.

Syeikh Aq Shamsuddin merasakan nostalgia untuk kembali kepada tanah airnya sendiri (Damsyik) di sebalik desakan Sultan agar tetap berada di Istanbul. Beliau akhirnya menjawab permintaan sultan dan pergi ke Istanbul, tinggal di sana selama kira-kira enam tahun sehingga meninggal dunia pada tahun 863 Hijrah/ 1459 Masihi.

Rujukan:
1. Penakluk Konstantinople
2. Al-Fatih Pemuda Berani
3. Generasi Uthmaniyyah yang Indah

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Al-Quds: Malaysia tuan rumah persidangan antarabangsa LP4Q

“LP4Q adalah kumpulan bebas antarabangsa yang ditubuhkan pada tahun 2015 yang bertujuan mengaktifkan peranan anggota Parlimen dalam menyokong hak asasi manusia Palestin mengikut undang-undang antarabangsa,” kata Setiausaha persidangan, Hj Shahrul Aman Mohd Saari.

Selain itu, tambahnya, LP4Q bekerjasama dengan ahli-ahli Parlimen dari seluruh dunia untuk perundingan, koordinasi dan kerjasama mengenai isu-isu Palestin.

“LP4Q telah berkembang sejak 2015 daripada 125 Ahli Parlimen di 25 negara, kepada 700 ahli Parlimen di 70 buah negara pada 2018 dan kira-kira 3,000 ahli Parlimen telah menandatangani Ikrar Al-Quds/Baitul Maqdis,” jelas beliau.

Menurut Shahrul Aman, persidangan antarabangsa ini akan berlangsung di One World Hotel, Bandar Utama, Petaling Jaya yang akan dirasmikan oleh Perdana Menteri, YAB Tun Dr Mahathir Mohamad.

Telah berlangsung dua kali di Istanbul pada 2016 dan 2018 sebelum ini yang dirasmikan oleh Presiden Recep Tayyip Erdogan, persidangan kali ini dianjurkan LP4Q yang dinaungi oleh Parlimen Malaysia dengan sokongan NGO-NGO seperti PCOM, QFM, IKRAM, ABIM, HALUAN, MyCARE, MAPIM dan banyak lagi.

“Bagi pihak penganjur, kita menyasarkan kira-kira 500 orang ahli Parlimen termasuk Yang Dipertua Dewan (Speaker) dari seluruh dunia akan hadir ke persidangan ini,” katanya.

Berpusat di Istanbul, LP4Q kini diketuai oleh Presidennya, Sheikh Hamid bin Abdullah Al-Ahmar dari Yaman bersama 11 orang Ahli Jawatankuasa termasuk wakil Malaysia iaitu Ahli Parlimen Ledang, YB Syed Ibrahim Syed Noh.

Maklumat lanjut mengenai LP4Q dan aktivitinya boleh dilayari melalui saluran -saluran berikut:

Laman web: parliament-quds.org/siteFB: fb.com/parliament.qudsLP4Q Malaysia: fb.com/LP4Quds.Malaysia


Malaysia Terpilih Dalam Program Makkah Route

MEKAH – Ketua Rombongan Haji Malaysia, Datuk Seri Syed Saleh Abdul Rahman berkata, budi bahasa, disiplin tinggi jemaah haji serta pengurusan teratur menjadi antara faktor di sebalik pemilihan Malaysia dalam program Makkah Route atau prapelepasan.

“Lebih istimewa, Malaysia pernah mencatat sejarah tersendiri apabila menjadi satu-satunya negara yang menjadi pilihan kerajaan Arab Saudi ketika kali pertama program tersebut dilaksanakan.”

Beliau berkata, tahun ini pula hanya lima negara terpilih dalam program istimewa itu iaitu Malaysia, Maghribi, Pakistan, Indonesia dan Bangladesh.

“Kalau kita lihat sejarah Makkah Route ini, ia diperkenalkan secara projek rintis pada 2017 hingga Malaysia merupakan satu-satunya negara yang terpilih dan kejayaan pada projek rintis membolehkan Malaysia meneruskannya pada tahun selepasnya sehingga hari ini,” ujarnya.

Arab Saudi kini jelasnya, memilih lima negara sahaja daripada beratus negara lain yang menghantar jemaah haji mereka.

“Kerajaan Arab Saudi juga kelihatan selesa dalam berurusan dengan Tabung Haji (TH) kerana mampu bertindak secara langsung dalam urusan haji, malah sistem pengurusan sedia ada juga memudahkan pelaksanaan Makkah Route.”

Menurutnya, kebolehan jemaah tanah air memahami arahan asas meskipun dalam bahasa Arab dan Inggeris juga menjadi faktor penyumbang kepada pemilihan Malaysia berbanding negara lain.

“Pihak Kementerian Haji dan kerajaan Arab Saudi mempunyai hubungan cukup rapat dengan TH dan Malaysia, ini juga memudahkan mereka untuk berurusan dan kita akan bersama-sama memperhalusi serta memperbaiki lagi sistem ini sebelum dilaksanakan sepenuhnya kepada beberapa negara lain,” katanya.

Inisiatif program Makkah Route dilihat berjaya melancarkan pergerakan jemaah, termasuk yang melibatkan imigresen dan kastam di Lapangan Terbang Antarabangsa Kuala Lumpur (KLIA) dan lapangan terbang di Madinah serta Jeddah.

Sejurus sampai, jemaah Malaysia akan terus menaiki bas, sama ada di Madinah atau Makkah, malah beg mereka akan diuruskan pihak agensi di Arab Saudi untuk dibawa ke hotel masing-masing.

Dalam pada itu, setakat Selasa, seramai 2,227 jemaah telah berada di Makkah manakala 2,730 masih di Madinah.

Seramai 14,306 jemaah Malaysia akan menunaikan haji pada tahun ini dengan 48 penerbangan, iaitu yang terakhir pada 2 Julai.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Ahli Dewan Perwakilan Nasional (DPN) Sesi 2022-2026

Berikut adalah senarai 121 orang Ahli Dewan Perwakilan Nasional (DPN) bagi Sesi 2022-2026:


IKRAM kunjungi Anwar

Kunjungan ke pejabat beliau itu bertujuan untuk berbincang dan bertukar pandangan tentang perkembangan dan isu-isu terkini dalam negara.

Dalam pertemuan itu, Dr Parid turut menyatakan iltizam IKRAM untuk terus bersama-sama membina Malaysia Baharu melalui pelbagai inisiatif dan dan pendekatan yang mampu memberikan manfaat terbaik kepada rakyat.

Turut hadir dalam rombongan IKRAM ialah Timbalan Presiden, Prof Madya Hj Badlishah Sham Baharin, Setiausaha Agung, Hj Mahdzir Md Isa dan Ahli JKP, Hj Zaid Kamaruddin.


Mengapa kita kurang selesa dengan kepelbagaian?

Secara fitrahnya, manusia lebih selesa dan merasa selamat apabila berada dalam kelompok yang sama dengannya.

Dalam bidalan Melayu, terdapat beberapa peribahasa yang menggambarkan fenomena tersebut: Yang enggang sama enggang, Yang pipit sama pipit; Antah berkumpul sama antah, beras sama beras.

Hakikatnya kita lebih mudah bergaul dan berinteraksi dengan kalangan mereka yang sebaya, sebangsa, seketurunan, sama anutan agama, tahap pendidikan dan status ekonomi, serta juga yang berkongsi kewarganegaraan, bahasa pertuturan, kegemaran dan cita rasa yang sama.

Sebaliknya, kita akan merasa kekok dan canggung apabila berada di celah-celah mereka yang mempunyai profil yang jauh berbeza dan berlainan. Tahap keselesaan menurun apabila kita terpaksa berinteraksi dengan golongan yang mempunyai ciri-ciri yang bertentangan dengan kita.

Secara amnya, kita merasa kekok dan kurang selesa apabila berhadapan dengan kelompok yang lebih tua atau lebih muda, lebih kaya atau lebih miskin, lebih berpelajaran atau kurang berpendidikan, lebih berpengalaman atau kurang matang.

Begitu juga sekiranya seseorang itu berlainan jantina, bangsa dan keturunan, agama dan kepercayaan serta berbeza pandangan dengan kita. Perasaan tidak selesa terhadap kepelbagaian ini mendorong manusia mempunyai persepsi dan tanggapan negatif.

Sering kali persepsi ini menyebabkan kita bertindak menjauhi kelompok yang lain. Wujudlah polarisasi dan tembok pemisah yang melebarkan jurang antara kumpulan manusia yang mempunyai ciri-ciri yang pelbagai.

Fenomena pemisahan ini akan menghasilkan dua situasi yang ketara. Situasi pertama, apabila manusia menganggap kelompok yang satu lagi itu lebih lemah dan dianggap rendah statusnya, contoh golongan yang lebih muda, lebih miskin dan kurang berpendidikan, maka sikap yang ditonjolkan lebih cenderung kepada sikap sombong, angkuh dan merasa diri lebih mulia (holier than thou).

Berlakulah penindasan, kezaliman dan kekejaman, diskriminasi dan pencabulan hak asasi manusia oleh kelompok yang menganggap diri mereka lebih mulia, hebat dan berkuasa. Bermula dengan sikap ‘bias’ dan berat sebelah, ia akan kemudiannya menjadi perlakuan yang tidak adil dan saksama.

Tidak hairan jika sejarah dunia telah menyaksikan begitu banyak diskriminasi yang diasaskan kepada warna kulit, etnik keturunan dan pangkat serta harta kekayaan – sehingga menyebabkan pertumpahan darah dan sengketa berpanjangan.

Situasi kedua terhasil dari sudut pandang yang berbeza. Manusia sering kali berasa kerdil, terancam, terpinggir dan sentiasa dalam ketakutan apabila berhadapan dengan kelompok yang memiliki ciri-ciri yang jauh lebih hebat daripada mereka.

Menjadi lumrah kelompok yang merasa rendah ini untuk mempunyai prasangka yang mendalam dan kecurigaan yang tinggi terhadap kejujuran golongan yang dianggap lebih daripada mereka.

Jurang antara kelompok dua darjat ini semakin melebar jika berlaku insiden dan peristiwa yang sengaja digembar-gemburkan untuk meningkatkan ketakutan, rasa cemas dan terancam dalam kalangan kelompok yang terpinggir dan lemah.

Mentaliti terjajah (siege mentality) dikuasai oleh perasaan berasa diri menjadi mangsa keadaan – sepanjang masa, di mana jua.

Akibatnya, kelompok ini bersifat defensif dan mulai menumpu kepada usaha penyatuan di kalangan kelompok yang sama demi untuk mengumpul kekuatan bagi menjaga diri dan kepentingan mereka. Naratif yang dibawa berbaur perkauman, perpecahan dan pemisahan.

Malang sekali, hampir setiap peristiwa negatif yang terjadi dalam masyarakat akan ditakrifkan dan diterjemahkan dari lensa dan naratif polarisasi perkauman, yang melebarkan lagi jurang pemisah antara dua kelompok ini.

Ibarat api dalam sekam, fenomena mentaliti terjajah ini amat mudah merebak dan menyemarakkan kemarahan dalam kalangan kelompok yang berasa suara mereka tidak didengar dan kepentingan mereka dipinggirkan.

Persoalannya, mengapa manusia sering menanggapi kepelbagaian sebagai sesuatu ancaman, kemudaratan dan liabiliti? Tanggapan inilah yang menyukarkan usaha penyatuan ke arah keharmonian bersama terutama dalam masyarakat majmuk dan rencam.

Untuk memperjelaskan fenomena ini, perhatian harus diberikan kepada cara bagaimana otak manusia berfungsi.

Mengikut Dr Paul MacLean, seorang neurosaintis yang mengemukakan satu teori dipanggil Triune Brain Theory, otak manusia terdiri daripada tiga bahagian otak yang saling berkaitan; otak primitif (otak reptilia), sistem limbik (otak mamalia) dan neo-korteks (otak yang mampu berfikir dan menaakul).

Otak primitif terdiri dari bahagian pangkal otak (brain stem) yang mengawal fungsi asas yang penting untuk kehidupan seperti pernafasan, regulasi kadar denyutan jantung, pencernaan, perkumuhan, regulasi suhu badan, kitaran tidur dan kawalan tekanan darah.

Otak ini juga dinamakan otak reptilia, kerana haiwan liar berdarah sejuk itu mempunyai otak primitif sama yang menentukan tingkah laku dan tindak balas terhadap rangsangan luar.

Dalam konteks kehidupan harian, bahagian otak ini mengawal empat aspek naluri asas (4M) bagi hidupan bertulang belakang (vertebrate) iaitu makan, mengawan, menyelamatkan diri dan melawan (4F – feed, fornicate, flight and fight).

Otak primitif memastikan kesinambungan dan survival haiwan tersebut, dengan cara mendapatkan bekalan makanan, menjauhi musuh dan mempertahankan kawasannya.

Secara asasnya, otak primitif manusia mentakrifkan segala sesuatu yang berbeza dan tidak sama dengannya sebagai satu rangsangan negatif yang mesti diawasi.

Apabila kelompok lain cuba mendekati dan berinteraksi dengannya, sifat waspada dan hati-hati menyebabkan munculnya perasaan bimbang dan cemas.

Malahan sering kali perasaan takut itu menimbulkan rasa curiga dan menyebabkan tindakan menjauhi untuk mudah menyelamatkan diri sekiranya kelompok yang pelbagai itu menyerang atau bertindak agresif.

Jelas mengapa haiwan reptilia dikategorikan sebagai haiwan liar yang tidak boleh dijinakkan atau dijadikan haiwan kesayangan.

Dalam kelompoknya, haiwan reptilia contohnya seekor biawak Komodo Dragon bertindak ganas bergelut dengan seekor biawak lain yang mencerobohi kawasannya.

Demi untuk survivalnya, ia bimbang bekalan makanannya akan berkurangan dan biawak betina yang ada di situ dirampas.

Manusia pula akan memusuhi dan membenci kelompok lain yang dikhuatiri akan mengganggu gugat hak keistimewaannya, merampas peluang ekonomi serta sumber pendapatannya, menghakis budaya dan adat resamnya, meminggirkan agama anutannya serta mempersoalkan kesetiaannya.

Sekiranya fenomena ini tidak ditangani dengan hikmah dan bijaksana oleh semua ahli masyarakat, akan berleluasalah hukum belantara; siapa kuat dia yang menang dan berkuasa, dikhuatiri akan berlanjutan sikap permusuhan dan persengketaan di antara ahli masyarakat yang majmuk dan pelbagai.

Tiada jalan singkat melainkan untuk belajar mengenali satu sama lain dengan lebih mendalam, ibarat bidalan Melayu – tak kenal maka tak cinta.

Ketakutan yang tercetus dari otak primitif itu perlu ditundukkan oleh sistem limbik (otak emosi) yang mengawal perasaan dan keupayaan belajar dan mengenal pasti kekuatan yang ada.

Begitulah saranan Allah SWT dalam al-Quranul Karim, Surah al-Hujurat ayat 13 yang menekankan tentang ‘li taarafu’ atau belajar untuk berkenal-kenalan di antara suku dan kaum.

Profesor Datuk Dr Harlina Halizah Siraj, Pengarah dan Pengasas AKADEMI DR HAR.

Sila tonton Follow Me Dr Har (FMDH) setiap Selasa, jam 10.00 pagi di saluran TV IKRAM.
Klik di sini untuk ikuti video-video FMDH dalam segmen Trending Talk Shows.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Bantu Syria, mereka tidak dapat apa yang kita dapat

“Semua kawan-kawan, kita hendaklah menolong rakyat Syria yang susah kerana mereka tidak dapat apa yang kita sedang dapat sekarang,” tambahnya.

Program anjuran Ivy Merah Project dan Bake For Syria dengan kerjasama Humanitarian Care Malaysia Berhad (MyCARE) dan i4SYRIA ini menyediakan beberapa aktiviti menarik seperti jualan amal pelbagai jenis kek, pastri dan kuih, Garage Sales, Fun & Games untuk kanak-kanak serta gerai pameran dan jualan MyCARE.

Program ini turut melibatkan pelajar sekolah daripada Kelab MyCARE SRIAAKL dan juga anak-anak muda di mana keuntungan daripada jualan ini akan disalurkan ke Tabung Syria melalui MyCARE.

Menurut Pengerusinya, Dr Hafidzi Mohd Noor, usaha sebegini penting bagi memberi ruang kepada pelajar dan anak-anak muda menjadi sukarelawan.

Beliau mengharapkan penglibatan semua peringkat, termasuk kanak-kanak di peringkat tadika dan taska untuk memahami isu ini mengikut tahap umur atau kefahaman mereka.

“Sekurang-kurangnya mereka faham bahawa ada rakan-rakan mereka yang mereka tidak kenal, tapi memerlukan bantuan,” jelas beliau yang turut hadir dalam program tersebut.

Menurut Nadhira Sofian, salah seorang peniaga program Bake for Syria berkata, program ini bertujuan untuk sama-sama membuat perubahan kepada dunia.

“Kalau tak dapat bantu banyak pun, at least kita dapat bantu sikit-sikit tenaga kita dan apa yang kita ada,“ katanya.

Sambutan terhadap program ini sangat menggalakkan di mana sumbangan yang berjaya dikutip dianggarkan berjumlah RM5,800. Pihak penganjur turut menerima beberapa permintaan untuk menganjurkan program yang sama di daerah yang lain.

Foto1: http://on.fb.me/1QBlcDsFoto2: http://on.fb.me/1QnSPcBFoto3: http://on.fb.me/1oSNkMkBerita Astro Awani: http://bit.ly/20Z0QtpFB: Bake For Syria


MIMO 2017: SRIH raih gangsa

Seramai lebih 1,400 peserta dari seluruh dunia telah mengikuti kejohanan ini yang telah berlangsung pada 26-27 November yang lalu di SJK (C) Lai Meng di sini, anjuran Persatuan Matematik Olympiad Malaysia (PERMATO).

SRIH memenangi pingat gangsa bagi kategori berkumpulan (Middle Primary) yang disertai oleh Affan Muttaqin Muhammad Aizuddin, Muhammad Siddiq Atan, Afiqah Nur Atiqah Mohd Shahizan dan Arief Hakim Mohd Azizan.

Bagi kategori individu (Middle Primary) pula, Muhammad Siddiq dan Afiqah Nur Atiqah turut meraih pingat gangsa.

Dalam perkembangan berkaitan, SRIH juga menghantar pasukan Upper Primary yang terdiri daripada Muhammad Haziq Kelana, Hafiz Shafie Yosree, Akmal Hafizah Abdul Hishar dan Shazwan Shaifuddin.

Antara objektif MIMO 2017 adalah untuk memupuk minat pelajar terhadap matematik dan meneroka potensi mereka, di samping menjadi platform perkongsian idea dan pengalaman guru serta pelajar dalam subjek itu.

Tahniah SRIH! Semoga kejayaan sulung ini dapat menyuntik semangat dan minat pelajar lain dalam matematik dan meletakkan SRIH sebagai institusi pendidikan Islam yang bertaraf global.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kepentingan Menuntut Ilmu

“Katakanlah (Wahai Muhammad): Adakah sama orang-orang yang mengetahui dengan orang-orang yang tidak mengetahui?” (Az-Zumar 39:9)

Satu persoalan yang dilontarkan oleh Allah di dalam kitab suci al-Quran. Persoalan yang tidak memerlukan jawapan kerana jawapannya diketahui oleh semua orang yang berakal waras dan sempurna.

Orang yang berilmu, yang mengetahui tentang sesuatu selamanya tidak sama dengan orang jahil, yang tidak mengetahui tentang sesuatu.

Dalam urusan apa sekalipun, sama ada urusan agama atau urusan dunia, orang yang berilmu akan berada di hadapan, memimpin dan membimbing orang yang tidak berilmu atau orang yang kurang ilmunya.

Apabila orang yang berilmu tidak memainkan peranan yang sewajarnya, akan berlakulah kerosakan dan kepincangan yang merugikan umat dan bangsa. Justeru, orang yang berilmu mesti menyedari kedudukan mereka serta kepentingan peranan yang dipikulkan di atas bahu mereka.

Kedudukan dan keistimewaan orang yang berilmu serta yang mencari ilmu dinyatakan dalam banyak ayat dan hadis serta ulasan-ulasan para ulama. Antaranya, firman Allah Taala bermaksud:

“Allah meninggikan darjat orang-orang yang beriman di antara kamu, dan orang-orang yang diberi ilmu pengetahuan (daripada kalangan kamu) – beberapa darjat. Dan (ingatlah), Allah Maha Mendalam Pengetahuan-Nya tentang apa yang kamu lakukan.” (Al-Mujaadalah: 11)

Daripada Abu Umamah r.a. bahawa Rasulullah SAW bersabda maksudnya:

“Kelebihan orang alim berbanding abid seperti kelebihanku berbanding orang yang paling rendah daripada kalangan kamu. Sesungguhnya Allah dan para malaikat-Nya, sekalian penghuni langit dan bumi, sehingga semut di dalam lubangnya, dan ikan-ikan berselawat ke atas orang yang mengajar kebaikan kepada manusia.” (Riwayat at-Tirmizi. Dia berkata hadis ini adalah hasan sahih)

“Kelebihan orang alim berbanding abid seperti kelebihan bulan purnama berbanding seluruh bintang-bintang. Sesungguhnya ulama adalah pewaris nabi-nabi. Dan sesungguhnya nabi-nabi tidak mewariskan dinar atau dirham. Sebaliknya mereka mewariskan ilmu. Maka sesiapa yang mengambil ilmu, sesungguhnya dia telah mengambil habuan yang sepenuhnya.” (Riwayat at-Tirmizi dan lain-lain)

Daripada Sofwan bin Assal r.a. bahawa Nabi SAW bersabda maksudnya:

“Sesungguhnya para malaikat meletakkan sayap-sayap mereka kepada pencari ilmu kerana redha dengan apa yang dicari.” (Riwayat Ahmad)

Terdapat tiga pendapat dalam mentafsirkan ‘meletakkan sayap’. Ia bermaksud mengembangkan sayapnya, atau tawaduk, merendah diri kepada orang yang menuntut ilmu, atau turun berhenti di majlis-majlis ilmu dan tidak terbang meninggalkannya.

Mu’adz bin Jabal r.a. berpesan: “Tuntutlah ilmu, sesungguhnya mempelajari ilmu kerana Allah itu lambang takut kepada-Nya, menuntutnya adalah ibadah, mengulang kajinya adalah tasbih, menyelidiknya adalah jihad, mengajarnya kepada orang yang tidak mengetahui adalah sedekah. Ilmu adalah teman ketika bersendirian dan sahabat ketika kesunyian.”

Ka’ab r.a. berkata bahawa Allah telah mewahyukan kepada Nabi Musa alaihissalam: “Wahai Musa, belajarlah kebaikan dan ajarkannya kepada manusia. Sesungguhnya Aku menerangkan kubur orang yang mengajar kebaikan dan mempelajarinya dengan cahaya sehingga mereka tidak berasa seram dan sepi di tempat mereka.”

Justeru, untuk meraih darjat yang mulia di sisi Allah, Muslim mesti mempunyai agenda yang khusus dalam menambah ilmu dan menyampaikannya. Lebih-lebih lagi menuntut ilmu itu adalah wajib ke atas setiap individu Muslim.

Anas bin Malik r.a. meriwayatkan bahawa Nabi SAW bersabda maksudnya, “Menuntut ilmu itu wajib ke atas setiap Muslim.” (Riwayat Ahmad dan Ibn Majah)

Namun, bukan setiap orang wajib belajar semua ilmu. Menurut pengarang kitab ‘Mukhtasar Minhaj al-Qasidin’, Ibn Qudamah, tiada kesepakatan tentang apakah ilmu yang wajib ke atas semua Muslim.

Fuqaha berkata, ilmu fiqh kerana dengan ilmu itu dapat diketahui halal dan haram. Mufassirun (ahli tafsir) dan muhaddithun (ahli hadis) berkata, ilmu Kitab dan Sunnah kerana kedua-duanya adalah sumber segala ilmu.

Ahli sufi berkata, ilmu tentang ikhlas dan yang merosakkan hati. Mutakallimun atau ahli-ahli ilmu kalam berkata, ilmu kalam itulah yang wajib. Beliau menambah, terdapat banyak lagi pendapat-pendapat yang pada pandangannya tidak memuaskan hatinya.

Bagi Ibn Qudamah, yang betul adalah ilmu bagaimana seseorang hamba berinteraksi dengan Tuhannya dalam tiga aspek: Iktikad, apa yang wajib diamalkan dan apa yang wajib ditinggalkan. Apa yang disebutkan itu merupakan ilmu fardu ain yang wajib dipelajari oleh semua Muslim.

Selain daripada itu, terdapat ilmu yang dikategorikan sebagai ilmu fardu kifayah. Ia merupakan ilmu-ilmu yang diperlukan untuk memenuhi tuntutan hidup di dunia.

Contohnya ilmu perubatan. Ia sangat penting demi menjaga kesihatan dan kekuatan tubuh badan yang diperlukan untuk melaksanakan berbagai-bagai tanggungjawab sesuai dengan tuntutan sebagai khalifah di bumi. Begitu juga ilmu-ilmu perusahaan lain seperti pertanian, penternakan, perkilangan, penghakiman dan sebagainya.

Kesimpulannya, setiap Muslim wajib mempelajari dan menguasai ilmu fardu ain dengan selengkapnya, kemudian mempelajari sekurang-kurangnya satu bidang daripada bidang-bidang ilmu fardu kifayah supaya dia dapat menjadi penyumbang yang bermakna kepada kesejahteraan hidup keluarga, masyarakat dan negara.

Petikan daripada kitab ‘Mukhtasar Minhaj al-Qasidin’ karangan Ibn Qudamah
Ustazah Maznah Daud adalah ahli Penulis Wanita IKRAM (PENAWAN) & Penasihat PENA Syariah

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Hukum Agih Daging Korban Kepada Bukan Muslim

Isu yang sering ditimbulkan dalam ibadat korban ialah amalan korban dalam masyarakat berbilang atau silang agama.

Dalam konteks masyarakat silang agama, yang penting ialah usaha meletakkan Islam di tempat dapat dilihat oleh semua pihak sebagai satu sistem yang mampu memesrakan hubungan dalam kehidupan seharian.

Melihat amalan ibadat korban di Malaysia, pendapat yang menjadi pegangan majoriti umat Islam di negara ini ialah daging korban tidak boleh diberi makan kepada orang bukan Islam.

Pada peringkat sebelum berlaku interaksi sangat rapat antara orang Islam dan bukan Islam di Malaysia, pegangan seperti itu memang tidak menimbulkan apa-apa isu.

Namun, sejak akhir-akhir ini, selepas hubungan silang agama semakin rapat dan akrab, ziarah-menziarahi kerap berlaku, saling menjemput ke majlis jamuan dan kenduri-kendara sudah menjadi kebiasaan.

Malah, seorang Islam atau bukan Islam mungkin berasa janggal jika tidak menjemput rakan bukan Islam ke majlis yang diadakan, terutama jiran satu taman dan rakan setempat kerja. Budaya dan interaksi seperti ini mungkin menimbulkan isu.

Keadaan lebih ketara pada ibadat aqiqah yang pada kebiasaannya dilakukan di rumah. Majoriti orang Islam di Malaysia berpendapat daging aqiqah haram diberi makan kepada orang bukan Islam.

Seorang Muslim akan berasa serba salah, jika tidak menjemput jiran bukan Islam sebelah rumah. Dianggap kurang manis jika tidak memberikan daging korban kepada jiran.

Sebaliknya, berasa bersalah kerana sudah melanggar hukum syarak yang mengharamkan daging aqiqah dan korban diberi makan kepada bukan Islam.

Jiran bukan Islam juga akan tidak selesa berada di rumah dalam keadaan dia tidak dijemput. Biasanya mereka akan sengaja membuat helah untuk tidak berada di rumah pada masa majlis diadakan.

Keadaan seperti ini sebenarnya menimbulkan satu tanggapan bahawa Islam tidak mesra jiran. Apakah tidak ada cara bagi umat Islam mengatasi masalah ini? Apakah tidak ada pendapat lain, selain pendapat yang mengatakan daging korban dan aqiqah haram diberi makan kepada bukan Islam?

Pendapat umum dan amalan orang Islam di Malaysia mengatakan daging korban tidak boleh diberi makan kepada bukan Islam.

Namun, kita boleh merujuk kepada pendapat dikemukakan ulama mazhab lain dalam isu ini. Kita dapat mengesan pelbagai pendapat dengan hujah masing-masing. Melalui pendapat itu umat Islam mungkin dapat menemui jalan keluar daripada isu ini.

Penulis kitab Kasyf al-Qina menyatakan, mazhab Maliki berpendapat makruh memberi makan daging korban kepada orang Yahudi dan Nasara. Mazhab Hanbali pula mengharuskan memberi hadiah daging korban sunat kepada bukan Islam, tidak harus menghadiahkan daging korban wajib kepada mereka.

Dalam al-Bajrimi dinyatakan, tidak harus memberi makan daging korban kepada bukan Islam. Dinyatakan juga dalam kitab al-Majmu’ disebutkan, harus memberi makan daging korban sunat kepada fakir miskin ahli zimmah, tidak harus memberi mereka makan daging korban wajib.

Kitab Al-Majmu’ Syarh al-Muhazzab, disebutkan bahawa Ibn al-Munzir menyatakan, ulama sepakat daging korban boleh diberi makan kepada fakir miskin Islam, namun mereka khilaf mengenai memberi makan daging korban kepada fakir miskin kafir ahli zimmah.

Imam Hasan al-Basri memberi keringanan mereka memakannya. Abu Thur juga berpendapat demikian. Disebutkan juga Imam Malik lebih suka ia diberi makan kepada selain fakir miskin bukan Islam. Al-Lith menganggapnya makruh, namun berpendapat jika dimasak harus diberi makan kepada mereka berserta fakir miskin Islam.

Ibn Qudamah dalam al-Mughni wa al-Syarh al-Kabir dan al-Syarbini dalam al-Iqna’ menyebutkan, mazhab Maliki berpendapat makruh menghadiahkan dan memberi makan daging korban kepada orang Yahudi dan Nasrani.

Mazhab Hanbali, al-Hasan, Abu Thur, berpendapat harus memberi hadiah dan memberi makan orang bukan Islam, kafir zimmi daging korban sunat, tetapi daging korban wajib, seperti korban nazar tidak harus.

Hukumnya sama dengan hukum zakat dan kifarat sumpah. Mazhab Syafii pula berpendapat tidak boleh memberi hadiah dan memberi makan orang bukan Islam daging korban sunat atau wajib.

Ibh Hazmin dari Mazhab Zahiriyah dalam kitabnya al-Muhalla menyatakan, tuan punya korban boleh memberi makan kepada orang kaya dan orang bukan Islam atau dia menghadiahkan sedikit daripadanya.

Berdasarkan pendapat itu, kesimpulan yang boleh dibuat:

Ini bererti, hanya ulama Mazhab Syafii saja yang berpendapat daging korban sunat atau wajib tidak boleh (haram) diberi atau diberi makan kepada bukan Islam. Majoriti ulama lainnya berpendapat harus memberi mereka makan daging korban sunat, tidak harus jika korban wajib.

Dalam konteks Malaysia yang rakyatnya terdiri daripada penganut pelbagai agama, pendapat majoriti ulama yang mengharuskan orang bukan Islam diberi atau diberi makan daging korban sunat lebih baik diterima pakai.

Tujuannya adalah untuk menunjukkan kepada masyarakat bukan Islam bahawa Islam memang ada sistem yang mesra bukan Islam dan dapat memelihara perhubungan silang agama.

Di samping itu, menerima pakai pendapat majoriti dapat memberi ketenangan kepada orang Islam sendiri, kerana mereka tidak berasa bersalah untuk menjemput jiran dalam kalangan bukan Islam menghadiri majlis kenduri mereka.

Ustaz Alias Othman
Ahli Dewan Perwakilan Nasional
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Prinsip Rukun Negara: Dalam Perbezaan Ada Kekuatan

Lumrahnya apabila sentimen perkauman atau agama dimainkan, tandanya gendang pilihan raya semakin dekat.

Provokasi ini berulang-ulang dari generasi ke generasi sepertinya ahli politik yang silih berganti dengan sengaja tidak kisah untuk memecahkan perpaduan rakyat sekiranya naratif buruk ini boleh memenangkan kepentingan diri atau parti.

Barangkali itu menjadi antara punca setelah 53 tahun Rukun Negara diwujudkan, kita masih membicarakan tentang bagaimana mahu menjadikan rakyat Malaysia yang berbilang etnik, agama, bahasa dan budaya bersatu padu.

Dari sisi sejarah, Rukun Negara yang diisytiharkan pada 31 Ogos 1970 merupakan antara tindakan susulan yang terjadi setelah tragedi  13 Mei 1969 apabila parti-parti politik yang berasaskan kaum mengalami perbalahan sehingga tercetusnya rusuhan berdarah.

Ekoran peristiwa itu, kerajaan berparlimen pada masa itu digantung dan Majlis Gerakan Negara (MAGERAN) ditubuhkan bagi membaik pulih keadaan.

“Lima rukun yang dilaungkan semua rakyat sejak di bangku sekolah bertujuan untuk mencapai perpaduan yang lebih erat, memelihara cara hidup yang demokratik, mencipta keadilan dalam menikmati kemakmuran negara bersama dan memupuk sikap menyelami budaya satu sama lain.”

Demikian ulasan Ketua Setiausaha Kementerian Perpaduan Negara, Dato’ Indera Noridah Abd Rahim dalam ucapan perasmian forum Bicara Bina Negara ‘Lima Dekad Rukun Negara: Di Mana Perpaduan Malaysia Kini?’ di Universiti Kebangsaan Malaysia (UKM) yang berlangsung pada Selasa, 30 Mei.

Namun, konflik yang melibatkan kepentingan bangsa dan agama sesekali dibangkitkan menguji semangat perpaduan rakyat Malaysia. Menambah buruk lagi keadaan, isu tersebut tidak diurus dengan baik dengan situasi dan fakta sebenar dikelirukan atas tujuan yang berkepentingan.

Maka menjadi tanda tanya, di mana perpaduan Malaysia kini? Adakah perpaduan yang terjalin ini rapuh atau masih berada pada tahap yang baik, namun boleh dilemahkan mudah melalui mainan politik?

Presiden Pertubuhan IKRAM Malaysia, Haji Badlishah Sham Baharin mengatakan bahawa isu perkauman tidak seharusnya diapi-apikan sehingga memecahbelahkan rakyat.

Menurut beliau, Rasulullah SAW sebagai ketua pemerintah Madinah yang ulung telah berjaya menguruskan masyarakat Madinah yang berbilang bangsa, agama dan latar belakang melalui tiga proses iaitu penawaran, rundingan dan perantaraan, sehingga berjaya mewujudkan Piagam Madinah (Sahifah Madinah) yang dipercayai sebagai perlembagaan pertama yang pernah wujud.

Tambahnya, perlembagaan ini telah melalui ketiga-tiga proses selama dua tahun sehingga akhirnya dapat dipersetujui dan diterima bersama oleh para pemimpin suku kaum dan agama di Madinah.

Hakikatnya, masyarakat Malaysia pelbagai etnik dipenuhi dengan pelbagai kisah masyarakat yang menyentuh hati. Tiada siapa yang akan mengenal pasti kaum mahupun agama ketika mahu menolong mangsa kemalangan di tepi jalan.

Malah, rakyat Malaysia secara beramai-ramai akan bersorak, melompat gembira meraikan kemenangan mana-mana atlet sukan negara yang bertanding di persada dunia.

Kemajmukan masyarakat Malaysia mampu menjadikan perbezaan sebagai kekuatan negara selagi rakyat mengamalkan sikap toleransi dan menerima perbezaan itu dengan terbuka. Kita juga masih banyak berkongsi persamaan. Selagi nilai ini diangkat, Malaysia akan terus menikmati keharmonian.

Keunikan ini juga yang menarik perhatian masyarakat antarabangsa yang kagum terhadap kesatuan rakyat negara ini yang masih menghormati undang-undang apabila wujudnya pergeseran sesama sendiri.

Jelas sekali, Malaysia sebagai sebuah negara demokrasi tidak akan dapat berdiri atas perpecahan. Akan tetapi, demokrasi di negara ini harus terus dijaga dengan penuh tanggungjawab terutamanya oleh pemimpin di pelbagai peringkat sama ada di peringkat organisasi, komuniti dan negara.

Namun melihat kepada situasi tanah air, medan politik sering kali menjadi seperti kancah peperangan. Apabila suasana menjadi medan perang, tentunya rakyat menerima akibat dan menatijahkan perpecahan serta kehancuran terhadap apa jua perubahan yang dibawa oleh pihak bersengketa, sama ada baik atau buruk.

Demikian menurut pandangan, Timbalan Ketua (Strategi) Ibu Pejabat Asia, Rangkaian Penyelesaian Pembangunan Lestari PBB (SDSN) Sunway University,Prof Dr Wong Chin Huat.

Sekiranya persaingan politik diuruskan dengan matang, perpecahan yang timbul menjadi konflik yang kelak akan menjadi kekuatan.

Konflik yang timbul mengisytiharkan wujudnya perbezaan dan ia boleh diselesaikan di meja perundingan melalui perbincangan yang mengutamakan penyelesaian demi kebaikan bersama.

Persaingan politik yang sihat akan mengeluarkan sisi terbaik setiap pemimpin, selanjutnya urusan rakyat didahulukan seperti yang sewajarnya.

Beliau mengulas lanjut, apabila dalam politik wujud keadaan kawan menjadi lawan dan lawan menjadi kawan, ini menggambarkan amalan budaya politik yang sihat.

Ini bermaksud ruang untuk bekerjasama dan menyelesaikan konflik sentiasa terbuka. Namun menjadi masalah apabila lawan dijadikan musuh.

Menurutnya, pemikiran sebegini akan menyebabkan apa jua usaha kebaikan akan cuba dimonopoli dan orang lain dilabelkan ‘jahat’.

Konflik yang ditimbulkan menyebabkan para pemimpin akan terlalu sibuk menguruskan hal dalaman daripada usaha membangunkan rakyat dan negara, seterusnya melambatkan proses kemajuan negara.

Dalam soal mencapai perpaduan negara, sasarannya adalah keperibadian manusia yang seharusnya mewujudkan perpaduan itu melalui toleransi dan penerimaan.

Perkara ini harus dihayati dalam segenap peringkat dari rakyat hingga ke pemimpin negara.

Ujar Pengarah Pengasas Institut Kajian Etnik (KITA) UKM, Prof Ulung Datuk Dr Shamsul Amri Baharuddin, perbezaan yang timbul bukanlah semata-mata kerana kita berbilang bangsa, namun merangkumi perbezaan kita sebagai manusia yang berbeza.

Beliau menegaskan bahawa dalam soal mencapai kesepaduan, prinsip yang harus dipegang ketat-ketat adalah bersetuju untuk setuju dan bersetuju untuk tidak setuju.

Kekuatan sebenar terletak pada perbezaan yang kita ada. Itu adalah rahsia kekuatan negara Malaysia. Raikan perbezaan, gabungkan kekuatan dan hasilnya luar biasa.

Sepertimana kata pepatah, bersatu teguh, bercerai roboh. Persengketaan merupakan asam garam kehidupan, namun jangan sampai menyebabkan kemudaratan yang merugikan.

Dipandu lima prinsip Rukun Negara, walaupun berbeza, rakyat Malaysia tetap teguh membina negara tercinta demi kemajuan, kemakmuran dan kesejahteraan bersama. Itulah kekuatan kita.

Basmin Maarof
Pegawai Jabatan Komunikasi dan Media
Pertubuhan IKRAM Malaysia

Penafian: Tulisan ini adalah pandangan peribadi penulis dan tidak semestinya mencerminkan pendirian IKRAM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Bagaimana Sepatutnya Kita Menyambut Ramadan

PROGRAM MENGHIDUPKAN RABBANIYYAH PADA BULAN RAMADHAN 1437H – 2016M

Menemui ikhwah dan akhawat yang dikasihi sekalian.

Segala puji bagi Allah Ta’ala, Pencipta alam semesta, selawat dan salam kepada Rasulullah SAW, kaum keluarga, para sahabat dan para pengikut Baginda sehingga hari kiamat. Sekali lagi marilah kita bersama merafakkan kesyukuran yang tidak terhingga kepada Allah Azzawajalla kerana nikmat-Nya yang terlalu banyak buat kita sebagai hamba-Nya. Semoga bulan Ramadan yang bakal menjelang ini menjadikan kita orang yang bertaqwa seperti matlamat puasa itu difardhukan.

يَا أَيُّهَا الَّذِينَ آمَنُوا كُتِبَ عَلَيْكُمُ الصِّيَامُ كَمَا كُتِبَ عَلَى الَّذِينَ مِن قَبْلِكُمْ لَعَلَّكُمْ تَتَّقُونَ

“Wahai orang-orang yang beriman, diwajibkan ke atas kamu berpuasa sebagaimana diwajibkan ke atas orang-orang sebelum kamu agar kamu bertakwa.” (Surah al-Baqarah, ayat: 183)

“Allahu Akbar, Allahu Akbar… Tuhanku dan Tuhan kamu ialah Allah. Ya Allah, jadikanlah kedatangan hilal Ramadan ini dengan keamanan, keimanan, kesejahteraan, ketundukan serta taufik ke arah apa yang Engkau cintai dan redha, hilal yang mengiringi bersamanya kebaikan dan petunjuk. Saya beriman dengan apa yang Dia ciptakan.”

Segala puji-pujian tertentu bagi Allah yang telah membawa pergi bulan Sya’ban dan telah mendatangkan bulan Ramadan.

Waktu seumpama ini pada tahun yang lalu kita telah menyambut Ramadan. Kini bulan yang mulia ini telah kembali lagi dengan penuh bercahaya untuk kita menyambutnya buat kesekian kalinya. Maka kita ucapkan selamat datang kepada bulan ketaatan, bulan tazkiah, bulan ibadah dan kesucian.

Adakah kita sedar bahawa kedatangannya merupakan satu episod dari kehidupan kita yang sebenarnya semakin mengurang, satu peringkat dari sebilangan peringkat yang telah terputus dan satu langkah dalam siri perjalanan kehidupan menuju ke garisan penamat yang tidak diketahui oleh semua insan bagaimana ketentuan yang akan dimuktamadkan untuknya di kemudian hari…

Sesungguhnya waktu tersebut telah hilang dalam lautan masa lalu yang begitu luas. Ia menjadi cair dalam lipatan ombaknya seperti cairnya salji dimamah mentari terik di siang hari lalu musnah dan tidak akan kembali lagi. Demikianlah perjalanan tahun-tahun yang berlalu…

Alangkah baiknya kita semua menghisab diri masing-masing. Apakah masa yang berlalu itu telah digunakan sebaiknya? Apakah yang telah kita laksanakan dan bagaimanakah akhirnya kita di sana nanti?

Tiada hari yang bermula melainkan ia akan menyeru:

“Wahai anak Adam, aku adalah makhluk baru yang akan menjadi saksi ke atas amalan kamu. Maka rebutlah peluang ini kerana aku tidak akan kembali lagi hingga hari kiamat.”

Alangkah rendahnya nilai masa di sisi kita sedangkan ia adalah suatu yang paling mahal dalam hidup. Tidakkah masa itulah sebenarnya kehidupan?

Benar! Masa adalah kehidupan. Mensia-siakan masa bermakna mensia-siakan kehidupan yang tidak akan dapat diganti dengan harta paling mahal milik kita.

Marilah ikhwah dan akhawat sekalian kita melihat apakah yang telah kita jayakan untuk diri kita dan umat kita sepanjang tahun lalu. Adakah kita memperolehi petunjuk dalam bulan Ramadan yang lalu dengan uslub yang betul bagi mentarbiah diri, membersih jiwa serta menggilap akhlak sehingga kita memiliki diri yang suci, memiliki jiwa yang bersih dan akhlak yang baik berbanding sebelumnya.

Jika amalan lampau kita kesali, hendaknya amalan sama tidak berulang lagi di masa mendatang. Ayuhlah kita menyingsing lengan masing-masing bagi merebut peluang yang terhidang di hadapan kita ini… jadikan bulan Ramadan kali ini peluang untuk kita mentajdid iman kita dan amalan kita.

Sehubungan dengan itu, pihak Jawatankuasa Tarbiah (JKT) IKRAM memohon kerjasama daripada semua Yang Dipertua (YDP) IKRAM Negeri dan Pengerusi JKT Negeri untuk menjayakan Program Menghidupkan Rabbaniyyah Pada Bulan Ramadan 1437H – 2016M.

Memperkasa makna rabbaniyyah sepanjang bulan Ramadan tahun ini. Ia dibahagikan kepada tiga mihwar iaitu individu, rumahtangga dan masyarakat.

Setiap mihwar mengandungi kewajipan dan amal tarbawi dan da’awi tertentu. Semoga Allah SWT membantu kita semua insya-Allah.

Kewajipan Amali untuk memperkasakan rabbaniyyah di bulan Ramadan ini:

1. Berniat dan berazam untuk memanfaatkan waktu sepanjang bulan Ramadan ini untuk beribadat dan mendekatkan diri kepada Allah SWT

2. Berusaha khatamkan al-Quran sebanyak dua kali; termasuk berusaha mengkhatamkannya khusus pada 10 hari terakhir dari Ramadan.

3. Memelihara zikir pagi dan petang paling tidak Wazifah Sughra dan jangan meringan-ringankannya.

4. Memelihara solat berjamaah serta takbiratul ihram bersama imam di masjid.

5. Memelihara solat sunat rawatib sebelum dan selepas solat fardhu.

6. Memelihara solat dhuha dan witir setiap hari.

7. Beriktikaf di masjid paling tidak tiga (3) hari terutama pada 10 hari terakhir Ramadan.

8. Menunggu di dalam masjid sejurus selesai solat Subuh sehingga naik matahari dalam keadaan berzikir dan bertilawah paling tidak sekali dalam seminggu.

9. Memelihara solat tarawih dan tahajjud sepanjang Ramadan.

(Kewajipan ini di peringkat individu dan menjadi tanggungjawab murabbinya memutabaah individu berkenaan).

1. Menyediakan suasana rumah dengan menghiaskannya untuk menyambut bulan Ramadan.

2. Menggesa isteri dan anak-anak untuk taat kepada Allah pada bulan ini.

3. Mengadakan halaqah tilawah al-Quran harian di rumah.

4. Berkumpul untuk berzikir dan berdoa sejurus sebelum berbuka.

5. Membawa bersama keluarga mengerjakan solat tarawih di masjid.

6. Memilih tokoh tertentu seperti sahabat Nabi RA; mengkaji sirah dan pengajaran bermanfaat dan bersesuaian dengan isteri dan anak-anak. Di samping itu, boleh juga diadakan kuiz untuk menaikkan semangat.

7. Bersedekah dan memotivasi anak-anak ke arah itu, bercakap dengan mereka tentang kewajipan zakat dan lainnya.

8. Menyusun berbuka puasa secara berjamaah di kalangan jiran tetangga paling tidak sekali dalam bulan Ramadan ini.

1. Mengucapkan tahniah untuk jiran dan rakan taulan di tempat kerja bersempena kedatangan bulan Ramadan tahun ini.

2. Berbuka puasa secara berjamaah bersama jiran dan kaum keluarga terdekat.

3. Mengingatkan jiran, keluarga terdekat dan rakan taulan di tempat kerja untuk mengeluarkan zakat fitrah.

4. Mengajak jiran bersama-sama ke masjid untuk bertarawih.

5. Berusaha bersama-sama jiran tetangga menghias dan merapikan lorong dan membersih masjid untuk menyambut bulan Ramadan.

6. Menguatkan hubungan paling tidak bersama 10 orang rabtul am sepanjang bulan Ramadan ini dengan menfokuskan tiga (3) orang di kalangan mereka akan bersama kita dalam organisasi mulia ini.

7. Bersama menyusun program beriktikaf di masjid terdekat dengan tempat tinggal masing-masing.

8. Berusaha menyusun program berbuka puasa secara jama’ie di tempat kerja paling tidak sekali dalam bulan ini.

Semoga Allah SWT kasih dan redha kepada kita semua.

Semoga Allah SWT panjangkan usia kita untuk sama-sama menyambut bulan Ramadan pada tahun ini.

Semoga Allah SWT menjadikan kita di kalangan mereka yang mendapat rahmat dan barakah bulan mulia ini.

Semoga dengan adanya sokongan daripada YDP dan Pengerusi JKT Negeri, program ini akan dapat dilaksanakan dengan jayanya insya-Allah. Segala kerjasama dan jasa baik pihak Tuan, kami dahulukan dengan ucapan jazakumullahu khairan kathira.

Selamat menyambut Ramadan dan marilah kita semua bersegera mendekatkan diri kepada Allah SWT serta jadilah golongan rabbaniyyun.

Ustaz Tajul Arifin bin Che Zakaria (UsTACZ)

Pengerusi Jawatankuasa Tarbiah
Pertubuhan IKRAM Malaysia (IKRAM)
29 Syaaban 1437H / 5 Jun 2016

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


RS: Ibu bapa hari ini diseru lebih komited dan kreatif mendidik anak

Raudhatus Sakinah menyeru semua ibu bapa agar:

1. Mengambil serius tanggungjawab dan amanah keibubapaan yang dipikul di bahu masing-masing dan tidak dengan mudah mengambil sikap sambil lewa dan melepaskan tanggungjawab tersebut kepada orang lain.

2. Meletakkan aspek pendidikan anak-anak sebagai keutamaan melebihi kesibukan berkerjaya dan perkara yang lain.

3. Melengkapkan diri dengan ilmu asas dan kontemporari berkaitan keibubapaan dengan semangat pembelajaran sepanjang hayat (lifelong learning).

4. Mengukuhkan institusi keluarga dengan kemahiran asas seperti keupayaan komunikasi efektif, pengurusan masa, emosi dan kewangan serta pengurusan konflik yang berkesan.

5. Mendapatkan bantuan ahli keluarga terdekat, pendidik di sekolah dan masyarakat setempat dalam mendidik anak ke arah menjadi warga masyarakat yang berguna.

Raudhatus Sakinah juga menyarankan agar langkah proaktif untuk melengkapkan diri ibu bapa Generasi Y hari ini untuk mendidik anak-anak Generasi Z dan Alpha yang mesti dididik sesuai dengan kecanggihan zaman teknologi maklumat yang lebih mencabar; sebagaimana yang dinyatakan oleh Saidina Umar Al-Khattab RA:

“Didiklah anak-anakmu untuk hidup di zamannya, kerana sesungguhnya engkau tidak hidup di zaman mereka!”

Prof Madya Dr Harlina Halizah Siraj

Generasi Y: Mereka yang lahir pada tahun 1980 hingga 1995

Generasi Z: Mereka yang lahir pada tahun 1995 hingga 2010

Generasi Alpha: Mereka yang lahir pada tahun 2010 ke atas


Kapal Selam Titan ke Titanic: Ekspedisi Jadi Tragedi

Ekspedisi kapal selam pelancong Titan milik OceanGate yang digunakan untuk misi mellihat bangkai kapal mewah Titanic yang karam pada 1912 telah menjadi catatan tragedi dalam lipatan sejarah.

Ia adalah cerita berkisar tentang kegagalan teknologi dan kehendak manusia yang sanggup pertaruhkan nyawa demi menggapai cita-cita dan harapan.

Pada Ahad, 18 Jun lalu, kapal selam Titan telah menyelam sekitar jam 8.00 pagi waktu tempatan untuk ke destinasinya yang terletak pada kedalaman 3,800 meter dan 700 kilometer dari selatan St John’s, Newfoundland, Kanada.

Mereka telah menandatangani perjanjian yang merisikokan nyawa dan membayar AS$250,000 (RM1.168 juta) setiap orang untuk selaman selama lapan hari di sekitar bangkai kapal Titanic.

Titan dikatakan mampu mencapai kedalaman sehingga 4,000 meter dan mempunyai bekalan kecemasan 96 jam (4 hari) sokongan oksigen untuk semua anak kapalnya.

Perjalanan kapal ini dipercayai telah menemui kecelakaan ketika terputus komunikasi dengan kapal induknya sekitar satu jam 45 minit dari tempoh mula perjalanannya.

Pasukan Pengawal Pantai Amerika Syarikat (AS) dan Kanada telah memulakan operasi pencariannya sejurus selepas berita kehilangannya dilaporkan.

Pada 21 Jun, sebuah pesawat Kanada telah mengesan bunyi di bawah permukaan air berhampiran kawasan pencarian Titan yang berdekatan bangkai kapal Titanic.

Lima orang anak kapal yang terlibat dalam musibah ini adalah Stockton Rush (pengasas dan Ketua Pegawai Eksekutif OceanGate), Hamish Hardin (ahli perniagaan), Paul-Henri Nargeolet (pakar maritim Perancis), Shahzada Dawood, 48 (ahli perniagaan berketurunan Britain – Pakistan) dan anak lelakinya Suleman, 19 tahun.

Setelah empat hari berlalu sejak Titan menyelam, akhirnya pada 23 Jun, Pengawal Pantai Amerika Syarikat mengumumkan kesemua lima anak kapal Titan telah terbunuh. Mereka menggelar kejadian tersebut sebagai letupan bencana laut dalam.

Tragedi ini telah mendapat liputan meluas oleh media antarabangsa. Persoalan berbangkit tentang ciri-ciri keselamatan kapal selam tersebut.

Rush dikatakan telah berulang kali mengabaikan amaran dan peringatan terhadap ciri-ciri keselamatan Titan. Kapal selam itu juga tidak pernah mendapat sijil atau pengelasan daripada mana-mana badan berwajib.

Bekas pengarah operasi marin OceanGate, David Lockridge pada Ogos 2018 pernah mendakwa beliau dipecat setelah menyuarakan kebimbangan berkenaan isu keselamatan Titan setelah dipertanggungjawabkan Rush untuk membuat laporan pemeriksaan kualiti.

Pakar penyelidikan laut dalam terkemuka, Rob McCallum turut pernah memberitahu agensi beita BBC bahawa beliau pernah berusaha meyakinkan Rush untuk mendapatkan sijil untuk Titan sebelum melakukan lawatan komersial supaya kapal selam tersebut diuji dan terbukti selamat untuk operasi penyelaman laut dalam. Namun saranan beliau tidak dipersetujui Rush.

Kelima-lima anak kapal yang terkorban dianggap pejuang cita-cita yang mahukan pengalaman nyata walaupun tahu berdepan dengan risiko yang akhirnya benar-benar meragut nyawa mereka.

Titan telah diketahui mempunyai isu keselamatan yang belum sahih diuji mencapai standard piawaian yang sepatutnya.

Apa yang terjadi menunjukkan cita-cita dan aspirasi manusia yang tinggi boleh mengaburi kewarasan akal.

Adakala teguran dan kritikan memang tidak sedap didengari, tetapi adakala ia boleh membina keupayaan seseorang untuk mencapai tahap yang lebih tinggi.

Basmin Maarof
Pegawai Jabatan Komunikasi dan Media
Pertubuhan IKRAM Malaysia

Penafian: Tulisan ini adalah pandangan peribadi penulis dan tidak semestinya mencerminkan pendirian IKRAM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…